text:
Ko hulanoo koo ko ɗum o waɗi sabu hooreejo leydi oo, hono Muhammed Abdel Ajiiju wiyi ko maa ruttano kuulal 38 doosgal ngal biyngal « Hooreejo leydi ina waawi yuɓɓinde Referaandoom so tawii ngoƴaaji kimmuɗi e nder leydi hee ina ɗaɓɓi ɗum » kono kadi ciftinen wonde kuulal 99 Doosgal ngal wiyi « Hokkaa hakke ƴettude feere memtaagol Doosgal leydi tan ko Hooreejo leydi e gondugol e terɗe Parlamaa. Alaa eɓɓaande memtagol doosgal baawngal yeewteede e nder Parlemaa tawi ko jaasi fof tataɓe tati terɗe wooturu e cuuɗi hee siññinaani ɗaɓɓaande ndee. Kala eɓɓaande memtagol doosgal waawata yettineede woote Referaandoom ko maa tataɓe ɗiɗi terɗe Parlamaa (Asammbelee e Senaa) njaɓa ɗum e nder woote cuuɗi ɗii. »
Paamir-ɗen ɗum tan ko Referaandoom omo jogii hakke fewjude ɗum kono ko maa Parlamaa wootira ɗum keewal, Senaa noon jaɓaani kono e haala makko o wiyi ko « referaandoom ko ko waɗata, ko kaŋko gaddotoo ɗum e wonde mo Hooreejo leydi… » sabu kanko (ɗum ko miijo men) sariya farlaaki e makko, o woni ko dow sariya e doosgal leydi kala. Ndeen darnde haawnaaki e Abdul Ajiiju, sibu, so tawii eɗen ciftora konngol makko e udditgol kaaldigal ɗiɗmal ngenndi wonde « o waɗii kuudetaaji laabi ɗiɗi etee o hulataa, o hersataa, so o welaama memtaade Doosgal ngenndi ». E nder yeewtere makko ñalnde 22/03/2017 o haalii haa laaɓti wonde anniya makko nii ko « sompude Doosgal leydi kesal » ; Anniya Abdul Ajiiju ko mahde Moritani keso, o winnditoo taarik mum, o wayla maantorɗe mum, o winndotoo doosɗe mum e sariyaaji mum, so o yahii ɓarakke makko keddoo, ina gasa tawa ko sifaa mo MANNA laamorinoo Fuuta haa ko innde mum ina siimtee caggal temminanɗe keewɗe ko laamu mum fusi, o laamorii hannde Moritani.
O hollitii kadi e nder yeewtere hee kanko, hoore makko tan ina yona mo, sabu o wiyi “haala caggal leydi (ONU, Dental Oropnaaɓe ekn… Ammbasaduuji gonɗi ɗoo, mejaani mo, o waɗata tan ko ko hakkille makko nanngi ». Ko ɗum waɗi o wiyi luulndo yo waɗ ko waɗatnoo, haala ko haalatnoo, ɗum dirtintaa mo e miijo makko hay so tawii noon omo sooma e kaan haala wonde « o salaaki haaldeede », eɗen naamnitoo koye men noon « mo hoore mum tan yoni ɗum, hol ko waɗata haaldeede ».
E joofnirde o hollitii tan ko « referaandoom koko waɗata e ko ɓuri yaawde, no kaalis ina hebroo fof maa ɓe mbaɗ » tawde wonii ko ɗum wonnoo woytoraandu nduu, nde huccaa e mooɓondiral cuuɗi carɗooji. O hollitii ne kay haa laaɓti wonde so ɓesngu nguu saliima memtagol Doosgal leydi ndii, ɗum addantaa mo yaafaade lefol laamu nguu (no Seneraal De Gaulle waɗnoo nii) so « wonaa lajal manndaa makko joofa ». O wasiyiima ɗoon nii wonde kanko o anndaa « ko woni fooleede, o anndi tan ko foolde » Enen kay jooni woƴi en ko mbar hay so manndaa makko joofii, maa o woppu laamu.
Teskini e hiirde makko hee tan ngol laawol, ko o naataani e fititinaaji makko gaadoraaɗi ɗii, so won e naamne kawranaani mo, o hebbinii moosooji e jaleeɗe « tekmuɗe ».
Eɗen ciftina tan gila nde “kaaldigal ɗiɗmal” joofi hakkunde laamu nguu e yahnooɓe haaldeede ɓee (hono won partiiji innitortooɗi “luulndo newiingo” yeru APP, WIAM ekn…) e won ɗeen pelle ɗe ngonaa laamuyeeje ko wayi no TPMN (“Tuuspaa” : Hol to mem jeyegol am e ngenndi), won e teelɗuɓe ekn…, hedditinoo ko Goomu kalfinaangu rewindo e ciynugol nanondire peeñɗe e kaaldigal hee ina ƴeewa no ɗe potata siynireede.
Ina jeyanoo e ko ɓurnoo himmande laamu nguu e njeñtudi nanondiral kaaldigal ngal ɗeeɗoo geɗe : pusgol Senaa, pirtugol won juɓɓule gonnooɗe e nder Doosgal leydi ndii yeru Ñaawirde Toownde Haaɗtirde (ñaawoore bonanndeeji gardiiɗo leydi), Masloowo Dowla, Ñaawirde Diine Toownde, tawa, e yiɗde mawɗo leydi ndii, memtagol araaraay leydi ndii e beytol leydi ndii, memtagol ngol waɗirtee ko referaandoom (Diiso ɓesngu e nder woote). Ina teskee noon e nder kaaldigal ngal lannda UPR etinooma waawnude tawtoranooɓe ɓee memtagol kuulal 26 e 28 dosgal leydi dottungal lajal jooɗagol e jappeere leydi ndii e nder daawe ɗiɗi ɗe duuɓi joy heen gootal kala, ngam newnande Abdul Ajiiju laamtagol daawal tataɓal. Kono ɗum ƴaggii, sabu yimɓe ɓee salaade ɗum haa addani Abdul Ajiiju wiyde “kañum ɗaɓɓani laamtaade daawal tataɓal”.
Kuulal 38 Doosgal leydi ndii ina rokki Abdul Ajiiju hakke yuɓɓinde referaandoom mo yeeytii waɗde oo ngam memtaade ngal. Ɓe o haaldatnoo ɓee ina njaɓani mo ɗuum, kono ko haawnii ko ɗaccugol makko ndeen feere o suɓii rewrude e mooɓondiral cuuɗi sarɗi sabu dallinoraade wonde woote referaandoom “ina ɗaɓɓi kaalis keewɗo baawɗo huutoreede e jaŋde e safaara”. Kono ɗuum ma a taw yiyanooka nde fewjetee ndee. Ooɗoo mudda fof ko e oon coow wonanoo hakkunde makko e wallidiiɓe makko e kaaldigal hee, sabu ɓeen, e miijo mum en, feere rewrude e mooɓondiral cuuɗi sarɗi wonaa ko hawraa tee ina soomi “jamfa”. Wonande luulndo ngoo noon, teeŋti noon e FNDU, ko ɓe ngalaa e memtagol doosgal leydi so wonaa tawa ko huunde ɓamdaande e nder kaaldigal kuuɓtodinngal e jeyterogol ceŋɗe ɓesngu nguu kala. Ayiiba maɓɓe feewde e laamu nguu ɓuri abbitaade fof ko e wiyde ngu e ngu memtoo araaraay leydi ndii e beytol mum tawi dalilaaji maggu alaa ɗo ɓaari. Ngoon miijo ina yaaji hannde e nder ɓesngu hee.
Jeyi konngol cakkitol ko cuuɗi sarɗi ɗii: Asaambele Ngenndi wootii ñalnde 7 marsa 2017 memtagol doosgal ngal tawi ɗum rewnetee ko e cuuɗi sarɗi ɗii : jaɓɓe ɗum ɓee ko 121 nder 147 dipitee, ko 16 calii. Ñande 17 marsa, Senaa : e nder 56 senaateer, ko 33 mbiyi ko ngalaa heen, ko 20 tan njaɓi ɗuum. Ɗum firti ko feere memtagol rewrude e cuuɗi carɗooji “maayii e nder reedu”.
Won siforiiɓe woote Senaa ɗee no “yerɓannde leydi” nii sabu 44 senatooruuji njeyaa ko e lannda UPR, ko 12 tan ngoni ko njeyaaka e maɓɓe. Tee alaa ko Abdul Ajiiju waɗaani ngam haa feere mum ndee ɓenna sabu o yeenii dipiteeji ɗii kala e senaateeruuji ɗii kala teereŋaaji, o bismiima ɓe e kiraaɗe, o gubbiima dipiteeji wonde so njaɓaani feere ndee maa o “fus suudu Asaambele nduu”. Omo jogii kaan mbaawka ka o joganaaki suudu Senaa nduu.
E nder daartol, Seneraal De Gaulle ɗaɓɓiriino ɓesngu Farayse memtagol Doosgal leydi Farayse ngam sosde Diisooji diwaniijie e hitaande 1969 (ko Abdul Ajiiju yiɗi waɗde jooni koo), o yuɓɓini referaandoom, ɓesngu Farayse wiyi alaa heen, o ñawndiri ɗum ko yaafaade lefol laamu ngu o halfinanoo, sabu e miijo makko hoolaare iwii.
Gelaajo


c: text/html

text:
Min podaniino on artude e ngonka Pulaar/fulfule e leyɗe ɗo ngal haaletee ɗoo. En mbiyiino eɗen puɗɗoroo Gine Konaakiri.
Ko ardii fof, Gine ko leydi hirnaange Afrik. Heedi ndi bannge hirnaange ko geec Atlantik, bannge hirnaange-rewo ko Gine Bisaaw, bannge rewo ko Senegaal, fuɗnaange ko Mali, fuɗnaange-worgo ko Koddiwaar, bannge worgo ko Liberiyaa e Siraaleyoon.
Min podaniino on artude e ngonka Pulaar/fulfule e leyɗe ɗo ngal haaletee ɗoo. En mbiyiino eɗen puɗɗoroo Gine Konaakiri.
Ko ardii fof, Gine ko leydi hirnaange Afrik. Heedi ndi bannge hirnaange ko geec Atlantik, bannge hirnaange-rewo ko Gine Bisaaw, bannge rewo ko Senegaal, fuɗnaange ko Mali, fuɗnaange-worgo ko Koddiwaar, bannge worgo ko Liberiyaa e Siraaleyoon.
Njaajeendi mayri ko 245 857 km2 (feccere leydi Farayse). Leydi ndii ina feccitee e nokkuuji nay mawɗi : Gine daande geec (Gine les), Gine hakkundeejo walla Fuuta Jaloŋ, (ko nokku kaaƴe mawɗe), Gine toowɗo (nokku puɗi mawɗi e dunli cerwuɗi, hakkunde jeereende e dunli), Gine dunndu (nokku dunli cukkuɗi).
Maaje keewɗe, hono maayo Niiseer, Maayo Senegaal e maayo Gammbi, e caaɗli mum en, ko toon « ɓulata ». Ko ɗum waɗi Gine Konaakiri wiyeede « satoodoo » (Château d’eau) Afrik hirnaange. Gine ko leydi ngalɗundi, keewndi oogirɗe (boksit, kaŋŋe, njamndi, jamaŋ, petroŋ e iraaniyoom).
Gine jogii tan ko ndunngu e ceeɗu. Bannge worgo leydi ina toɓa fotde lebbi 10.
To bannge ɗemɗe, ko wonnoo ngoƴa men koo, leydi ndii ina waɗi fotde ɗemɗe 20. Ɓurɗe yaajde ɗee ko ɗeeɗoo : Soso (Susu), Pulaar e Maninkaa. E hitaande 1955 ko nii ɗe mbaydunoo : Pulaar, 40% ; Malinkaa, 35% e Soso 15%. Hannde, ina sikkaa wonde limooje ɗee ngoɗɗaani ɗeeɗoo : Malinkaa en, 30-35%, Fulɓe, 30% e Susu en, 18%, woni ɗiiɗoo leƴƴi tati so ndenndii, maa ɓur 80% yimɓe leydi ndii.
Ina teskaa, e nder Konaakiri, wonde Pulaar ina deestanoo Susu. Ko noon kadi wonande Malinkaa e nder Gine daande Geec, deestanortoo Susu. E nder nokku dunli cukkuɗi oo, 40% haalooɓe Malinkaa, muuynaani ɗum. E nder nokkuuji tati keddiiɗi ɗii, ko Susu ɓuri waawde layde ɗoon, sibu haalooɓe ngal tawi muuynaani ngal ko nii ciforii : 36% e nokku Gine Les, 35% e nder Gine Hakkundeejo (Fuuta), 43% e nder Gine Toowɗo e 38% e nder Konaakiri. Ɗum firti ko hay e nder Fuuta Jaloŋ hee, ɗemngal Susu ngal ina laya heen.
So artii e kuutoragol ɗemɗe ɗee e nder nguurndam, gila e galle, golle, jehre, mbedda, hakkunde sehilaaɓe ekn … ina teskaa wonde, wonande ɗemɗe tati ɗee kala, ko mawɓe ɓuri heewde huutoraade ɗe. Ɗum firti ko ɗemɗe ɗee ina ndeestoo, ina njahra caggal. Wonande Pulaar, ngal deestoriima nii (ummaade e mawɓe faade e sukaaɓe) : 19 faade 13% e nder Konaakiri, 30 faade 20% e nder Gine Les, 73 faayde 57% ender Fuuta oo, 12 faade 8% nder Gine Dow, 7 faade 5% nder Gine Dundu. Ɗemɗe ɗeeɗoo fof kadi, ko Farayse woni e ñaamde ɗum en. Sibu ko nii ɓurondiral ngal siforii hakkunde mawɓe e sukaaɓe : 5 e 27% nder Konaakiri, 2 e 25% nder Gine Les, 2 e 23% nder Gine hakkundeejo (Fuuta), 1 e 25% nder Gine Dow, 4 e 27% nder Gine Dundu. Kono tan, ina gasa tawa ɗum jotondiri ko e jaŋde ekkol. E nder jehreeji e otooji, ina teskaa ɗemngal heen kala ina doolni e nokku mum. Ɗum firti ko Farayse ɓuri heewde haaleede e nder gollorɗi, haa arti noon e nder njuɓɓudi laamu, huunde nde haawnaaki. Kono tan Farayse ina yahri yeeso e denndaangal nokkuuji ɗii, tee waɗtii haaleede no moƴƴi e nder galleeji keewɗi.
Yanti e ɗuum, jaayɗe ɗee ɓuri waawde huutoraade ko Farayse.
To bannge kuutoragol ɗemɗe ɗee e nder jaŋde, ɗum fawii ko e politikaaji laamuuji deggondirɗi e arodrde leydi ndii. E nder leyɗe Afrik kuutortooɗe Farayse, ko Gine tan meeɗi naatnude ɗemɗe ngenndiije e nder tippudi mum nehdi e jaŋde haa yettii hitaande ɗiɗmere jaŋde hakkundeere (Hitaande ɗiɗmere kolees) e kitaaale 1968 haa 1984. Kono e ooɗoo sahaa, ko ɓuri heewde e Ginenaaɓe ngonanaani gartirgol ɗemɗe ɗee e nder jaŋde hee (78%).
Ko laaɓi tan, e nder leydi Gine ndii, Pulaar jeyaa ko e ɗemɗe tati ɓurɗe doownude. Hay so tawii teskaama Farayse e Soso ina ƴellitoo toon ne, ittataa ɗemngal ngal ina jokki e wuurde e nder nokkuuji mum gaadoraaɗi. Heddii, ko alaa politik laamu nguu ƴetti ngam naatnude ngal e jaŋde e waɗtude ngal ɗemngal laamu.
Bookara Aamadu Ba
Ƴoogirde : Alfaa Mammadu Jallo e winndannde mum « Usage et images des langues en Guinée »

robotstxt: allowed

filter: keep


text:
Haala dorog deƴƴaaka, ko ɓurka ɗum mawnude timpiima e Muritaninaaɓe : haala njeenaari ndi muulirde feewnoore karte e ɗereeji woote rokki hoohooɓe won ɗiin laamuuji e nder Afrik, haa arti noon e Muritani.
Haala dorog deƴƴaaka, ko ɓurka ɗum mawnude timpiima e Muritaninaaɓe : haala njeenaari ndi muulirde feewnoore karte e ɗereeji woote rokki hoohooɓe won ɗiin laamuuji e nder Afrik, haa arti noon e Muritani.
Ɗuum tinaa ɗoo e leydi hee tan ko nde koolaaɗo Kuuɓal ministeer geɗe nder leydi, hono Muhammed Haadii Maasiina nanngaa ñalnde aljumaa 12/02/2016. O nanngiraa ko wiyeede wonde muulirde wiyeteende Smith & Ouzman, wonnde to Angalteer, yeenii mo, kanko e jagge laamu goɗɗe, mbele ina halfinee muulngo karte e ɗereeji woote e hitaande 2009. Ina wiyee wonde o fuɗɗiima rokkude inɗe ɗeen jagge laamu goɗɗe keɓɗe e njeenaari hee, so ardiiɓe (directeurs) nokkuuji e nder minister mo o wonnoo oo, kam e jagge 4 jeyanooɗe e CENI. Ina sikkaa ɓeen keɓii gooto fof hakkunde 65 000 £ e 50 000 £ (miliyoŋaaji 25 e miliyoŋaaji 32 ugiyya).
Nanaama wonde laamu Muritani neldanooma doosiyee oo ko ina lewru. Nde Maasina noddaa, wuli. Ɓe mbiyi ko ɗuum addani ñaawooɓe ɓee neldude seedanteeje juppugol kaalis oo e konte ɗe o rokkunoo, gonɗe Farayse. Ko fawaade e ɗuum o nanngaa. Nanaama kadi wonde ñaawoowo oo ɗaɓɓiino nde Maasina neldatee toon mbele ɓe mbaawa heɗaade ɗum, kono ndeen ɗaɓɓaande yettaaki tawo laamu Muritani.
Nganndon tan, gila 2006, ko ooɗoo sosiyatee biyeteɗo Smith & Ouzman ministeer geɗe nder leydi mo Muritani kam e Goomu Ngenndiiwu Njaambureewu toppitiingu Woote (CENI) kalfinta peewnugol ɗereeji woote. Oo sosiyatee noon ɓooyii sikkiteede, sibu ñalnde 24/10/2006, lowre internet Cridem yaltinii kabaaru (http://cridem.org/C_Info.php?article=5500), kollitoowo wonde AMI (Agence Mauritanienne d’information) wiyii wonde njaru nanondiral ngal Smith & Ouzman e Muritani ko 700 000 $ Amerik (210 miliyoŋ ugiyya). Kono hade ɗuum, ñalnde 20/10/2006 PANA habrii wonde nanii wonde « gollodiiɓe ƴellitaare fotnooɓe yoɓde peewnugol miliyoŋaaji 4 ɗerewol woote minisipaal e depiteeji ñalnde 19 noowammbar 2016, mbinndii laamu Muritani ngam hawrude ɗum wonde kaaytii difaade ɗum. Kamɓe ɓeeɗoo gollodiiɓe wonɓe e les njiimaandi PNUD aɓe potnoo tottude fotde miliyoŋ e feccere dolaar (450 000 miliyoŋ ugiyya). Ina wiyaa e oon kabaaru wonde ina sikkaa saabii kaaytugol ngol ko sabu sosiyatee oo, no rokkiraa golle ɗee nii rewaani laawol, sibu ɗooftaaki laabi kalfingol golle, ɓe cuɓta tan ɓe ndokkaa… » Sikkitaare ndee ndeke ko gila ndeen fuɗɗii.
E hitaande 2009, ko adii nde Angalteer ummantoo sunnaade ɗum, jaaynde wiyeteende Mauritanies1 winndii « hol ko addani kadi halfinaaɓe woote Muritani kam e huunde e foksineeri ministeer nder leydi suɓaade kadi Smith & Ouzman ngam muulde ɗereeji woote ? … wiyaama aɓe njogii heen ndaamordi 25%… » (http://cridem.org/C_Info.php?article=33863).
E lewru oktoobar e noowammbar 2013, Biro kalfinaaɗo haɓde e njeenaari to Angalteer takki yimɓe 4 sosiyatee oo (Chris Smith (duuɓi 70), meeɗnooɗo ardaade sosiyatee oo) e Nick Smith (duuɓi 42), toppitiiɗo njeeygu, e Tim Forester (duuɓi 45), kalfinaaɗo njeeygu caggal leydi e Abdirahman Omar (duuɓi 37). Ñaawoore leydi Angalteer takki ɓeeɗoo yimɓe, wiyi ɓe ndokkii 413 552 £ (hedde 160 miliyoŋ ugiyya). Ñaawoore maɓɓe udditi ko ñalnde 24 saawiyee 2014. E oon sahaa, luulndo Muritani alaa fof no waɗaani mbele ɗee geɗe ina laɓɓitinee, sibu gila woote 2009, ango yenananoo wonde ɗereeji woote kuutoranooɗi e woote gardagol leydi 2009, ko « ñenngaaɗi ». Hankadi aɓe na ndañana jaakre maɓɓe 2009, dalillaaji. Kono, ɗuum addanaani laamu Muritani toppitaade geɗe ɗee, hay sinno kam ko waɗde feere hoto bone majjum nduttaade e mum. Ko ɗuum woni ko kewi hannde, caggal nde ñaawoore caggal leydi, to Angalteer fawi e Smith & Ouzman kuugal. Laaɓii tan, ardiiɓe leydi men ko kaalata e laaɓal e nuunɗal koo fof wonaa goonga e mum en. Ɓe ɗum woni goonga e mum en ɓee, ɓeen tuubakooɓe ɓe njuulataa, mbaɗii ko foti waɗeede koo, so ñaawde yeenɓe ɓee e fawde e mum en kuugal, e neldude laamu Muritani doggol yeenaaɓe ɓee, sibu kamɓe, ko waawi wonde e maɓɓe fof, ɓe njaɓataa naafigaagal, ɓe njaɓataa fenaande e nguyka, huunde wontunde ɓurɗi yooɗde e yaajde jikkuuji renndo men…
Wiyaama wonde muulirde ndee tottii mo fotde 15% njoɓdi ɓurtundi yoɓaa ndii, ɗuum noon, ina gasa tawa ko kaalis keewɗo no feewi. Wiyaama wonde o heɓi ko 413 552 £ (160 miliyoŋ ugiyya), hay so tawii kanko o ɗaɓɓunoo ko 900 000 $. Won wiyɓe nii, muulirde ndee yuppi kaalis oo ko e konte ɓiyiiko debbo gonɗo to Farayse. Wonaa kanko tan noon, sibu wiyaama won woɗɓe keɓi heen, gooto fof 60 000 £ (23 miliyoŋ ugiyya), tawi won heen njeyaa ko CENI.
Ko laaɓi tan, ko heɓtii Maasina koo, wonaa hannde walla e makko tan fuɗɗii, tee yah-gartaa fof, ko aada e njuɓɓudi laamu leydi ndii, tee seeɗa e njeenaari mbaawndi heɓeede e gollondire « marchés » dokketeeɗe e nokkuuji oogirɗe walla e awo walla e petroŋ (ciftoree hafeere Seyn wul Weydaan e Woodside, ekn ) ? Wayi tan ko no Farayse wiyata nii « l’arbre qui cache la forêt », woni « lekki wirni dunndu » sonngooɓe e yeenaaɓe « poids lourds » en ɓee, gufñotooɓe njeenaaje ɓutte ɗe pelle mawɗe hakkunde leyɗe e pelle ngenndiije njeenata ɗum en rewrude e konte banke laaɓɓinirɗe kaalisaaji tunwuɗi udditaaɗe e leyɗe winndere ndee. Hannde laaɓtanii yimɓe fof wonde denndaangal wooteeji juɓɓinanooɗi tuggi 2006 ko famɗi fof, faade hannde, laaɓtaani.
« So Maasina nanngiraama ko nanngiraa koo ne, hay gooto majjaani wonde nguyka jawdi laamu e njeenaari njeyaa ko e geɗe ɓurɗe horsineede e yaajde e nder Muritani. Ko ɗum ñawu e nder Afrik nii, ngu ɗaccaani hay hooreeɓe leyɗe.”
So a yilliima huunde e leeɗe Nuwaasoot walla Nuwaadibu tan a faamat ngalu leydi ndii ñaayaama tigi.
Foksineeruuji ɗi njoɓdi mum en waawaa hay wuurnude ɗum en no moƴƴi, inan peeroo e dañal kulɓiniingal, ina mahi wilaaji moolanaaɗi moolee, ina ndoga e otooji ñilkooji jaltuɗi jooni jooni isin, coodaaɗi ko tiiɗi, ina njogii cogge cogge gelooɗi e na’i, ina ɗannoo ko gasataa e nder winndere ndee, ina ngaaynoo miliyaaruuji miliyaaruuji ugiyya e geɗe puuyɗe, yimɓe fof ina kucciti e mum en.”
Ɗoo e nde laamu Muritani jaɓata furtinde ɓuji mawɗi goɗɗi njeenaari corniiɗi e mum ɗii, Maasina kañum hurtoyiima ñalnde 19/02/2016 to kasoo mawɗo Nuwaasoot oo, haa “mobbooru yawta” haa “tuubakooɓe njejjita”, wayta no hay huunde meeɗaano kewde nii. Sibu, eɗen njenanaa sakkii ndii njeenaari ndi wonaani hay dara so ƴeewdaama e ngaluuji baatirteeɗi jeese men, walla e ngaluuji “Snim” gaaynaaɗi, mbiy-ɗen sakkii ndee ajaande bonnde ko baylugol ɗereeji woote e hitaande 2009, tee, “hoohooɓe jiimnooɓe Maasina ɓee kala (Ministeer nder leydi, kalfinaaɗo kaayitaaji etaa-siwil, ardinooɓe CENI, kanndidaa joginooɗo laamu e oon sahaa) ina cikkaa mbaasaani tinde ɗum, walla nii wonde hoore ko kewi koo”. Heddii ko eɗen mbaɗda e koye men suuɗo-suuɗoondu, kono Alla kam hay huunde suuɗaaki ɗum, hay huunde daɗaani ɗum. No o weejniri hannde woote 2009 ɗee nii, maa o weejnir noon penaale goɗɗe baɗanooɗe walla coomaaɗe.
Aamiin
Bookara Aamadu Bah


text:
Fedde nde wonaa laamuyaŋkoore wiyateende Cultivert fiilii wallidiiɓe mum 8 ɗo e Wurosoogi. Cultivert ko fedde daraniinde ko feewti e kaɓagol ŋakkere haaranduru. Ndeeɗoo fedde yalti ko ngartam mawɗam e darnde fedde wiyateende Usaid_yaajeende. Ooɗoo ñalawma mo ngannduɗaa biyeteeɗo e tuubaŋkoore graduation mawninaaɗo e wurosoogi waɗii weltaare no feewi wonande remooɓe. Sabu ɓee fiilaaɓe APC, agent prestataire cultivert maa waaw newnande ɓesnguuji no keɓiri ñaamdu timmundu. To bannge remooɓe ɓe keɓa aawdi moƴƴiri. Ardii ndeeɗoo fedde ko Faatu Kinne Joob e goomu haralleeɓe ñeeñɗuɓe to bannge ndema. Wonɓe e ɗii nokkuuji teeru tawtoraama, Wurosoogi, Kanel, Horkaƴere, Daabiya kam e Hoorefoonde. Wallidiiɓe to bannge cellal rewɓe e sukaaɓe Goomu Debbo Galle, Gorgolaaɓe Leegal, kame releeji ɗi. Golle njahrii no haanirta nih.
Bookar sek Lewlewal Maatam


text:
So won maayɗo tawa ina heblinoo yahde hijjoore, walla piɓnooɗo o mo yaha hijjoore, ina waɗɗii e lomto makko heblude mo ina hijjanoya mo e jawdi makko ko noon ne kadi so o mo wonndunoo e ñamaande ko noon yoɓirtee.
Hono Ibnu Abbaas (YMM) wiyi, hono debbo gooto e suudu juhayni en ariino e annabi (MJM) wiyi: neene am takkiino yiɗde yahde hijjoore, o heɓaani hijjoyde, mbele mbiɗo waawi hijjonoyde mo? O wiyi : eey, mbele a yiyaani so neene maa ina wonndunoo e ñamaade a yoɓanatno mo? O wiyi : eey, nelaaɗo wiyi mo yoɓ ngam ñamaande Alla ndee ɓuri haandude e yoɓeede. Naniraa ɗum ko Bukhariyyu. E nder yeewtere yowitiinde e dalilaaji hijjande maayɗo, foti noon o wasiyinooma walla alaa, ñamaande Alla ndee kam ko yoɓeteende tan. Kala jojjanɗe paatuɗe e jawdi e take, ɗuum ko ko yoɓetee. Wasiyaade e waasde wasiyaade fof poti. Ko oon bannge Ibnu Abbaas e seydu Bun Saabit e Abii Hurayrata e saafiyu njahri, etee ittatee ko e jawdi maayɗo oo. Maalik noon, wiyaani noon, o wiyi : ko maayɗo oo yo a taw ina wasiyatnoo so ronkitii walla maayii yo goɗɗo hijjonoy ɗum. So o wasiyanooki, so o ronkitii walla o maayii yo goɗɗo hijjonoy mo, hay huunde fotaani itteede e jawdi makko.
Hijjonoyde neɗɗo goɗɗo : kattannooɗo yahde laawol hijjoore caggal ɗum roŋkiti ngam ŋakkere cellal walla nayeewu ngonndungu e rafi, ɗuum hankadi waɗɗiima yo neɗɗo goɗɗo hijjonoy mo. Waɗi noon ko o lohii ngam nayeewu e ŋakkere cellal, oon hankadi wayi ko no maayɗo potnooɗo hijjoyde caggal ɗuum maayde joli e nder heen.
Saroriya e nder Islaam : (saroriya) ko nanndikinaade soori en, ɗum firti ko gorko jooɗaade wiya resataa tawa ina selli. Ɗuum lislaam jaɓaani ɗum, gorko foti tan ko resde, debbo foti ko reseede. Ko ɗdum tagi hono Ibnu Abbaasyo (MWM) wiyi: nelaaɗo Alla (MJKM) o wiyi: saroriya alaa e lislaam, neɗɗo fotaani nanndikinaade soori en, juulɗo celluɗo yamiraa ko yo res, so o hattanaani yo o teddin koorka ngam ustude ngena makko.
Hajjirde jawdi karmundi : won wiyɓe neɗɗo ina yoɓee e hijjoore so tawii laatiima jawdi ndi o hijjirta ndii ko jawdi karmundi, kono tan ko o doondiiɗo bakkatuuji wonande ko ɓuri heewde e annduɓe diina Lislaam. Hono Imaam Ahmadu ina yeddi ɗuum, ngam kanko Imaam Ahmadu, o wiyi : hay joɓdi ngootiri alanaa mo, etee ko ɗum ɓuri sellude e nder ko ari e hadiiseeje celluɗi : ngam fawaade e haala Alla ɗo wiynoo : Alla ko laaɓɗo, o yiɗaa so wonaa ko laaɓi. Naniraa ma Abii Hurayrata yo (MWM) ɗo wiyata : nelaaɗo Alla (MJKM) e mum o wiyi: “so tawii kijjoyoowo yaltii fayde hijjore etee o yaltidi ko e jawdi ndagiindi, so o loowii koyngal makko e alkabeere o waɗɗiima, o noddii, o wiyii “joomam mi nooti-maa-ma”, joomiraaɗo notoo mo to dow asamaan too wiya: “a nootaama, a malaama, ngam jawdi maa ina dagii, hay njooɓaari maa ina dagii e daabaaji maa fof ina ndagii, hijjore maa jaɓaama ko aldaa e bakkaat. So tawii o yaltidi ko e jawdi karmundi kala ko firlitaa heen ko ko harmi, so o loowii koyngal makko e alkabeere o noddii o wiyii: “joomi am mi nooti-maa-ma”, joomiraaɗo noddita mo noddoowo goɗɗo to asamaan too wiya “aan, a nootaaka, etee a malnaaka ngam kala ko firlitaa e hijjoore maa ina harmi, hay njooɓaari maa ina harmi e wonndude bakkatuuji”.
Jibriilu Muusaa Joop


text:
Hannde ko fii lonngal saati ɗen yewtude, miɗo saatii yaltude si tawii yewtere nden lannii ko mi ɓantiiɗo weltori ko mi anndinii hannde kon, wetolriiɗo ko mi okkaa kon, laɓɓingol ɓanndu e tuundi ɗun hino wellammi, hino gasa wonude ko ɗun woni sabu yiɗugol an ndiyan e faale gol ɗan, sabu dakkamme majjan bakaaɗo go'o, e huunde yiɗinaynde nde alaano si wonaano ndiyan ɗan, min miɗo yiɗi ndiyan gila neeɓii, mi yiɗiino ɗan fewndo mi woni paykun, meɗen yarnira ɗan min e yumma an, tuma kala mi ɗonɗaa maa mi heɓi feere fijirgol ɗan, miɗo ittora wulaa piyugol ɗan, e weltorgol fijirgol ɗan. ɓaawo mi heɓii feere ekkitagol fubbagol-fubbagol ko yiɗaa ɗun wano baaba en an maakirani lan non-hari ko mi ɗonɗeteeɗo, ɗanka ɓatiika ɗonka linngil.
Ko goonga ko mi yiɗuɗo ndiyan, gila mi tawi wonnde ko ɗan laɓɓinay ɗan-laaɓal hino jeyaa e liimaanu-miɗo lootira ɗan ɓanndu an ndun, ko kannjan mi lootorta.
Baaba en an hino saatii firande lan hannde ko honno mi lootorta lonngal.
Lonngal ko geɓe ɗiɗi –baaba en an maaki: ko lonngal tartiibii (rewnindirgol tere ɗen) e lonngal Irtimaasii.
• Ko honɗun woni irtimaasii?
- Ko nde ukkataa ɓanndu ma'a ndun ka nder ndiyan nde wootere, ɗun ɗo'o ko mbaadi welundi fii a aray faamude firu mu'un e mbaadi ɓurundi luggude e saa'i go'o.
• Ko honɗun woni tartiibii?
- Ko yo'a lootu hoore ma'a nden fow e daande ma'a nden e seeɗa ko jokkondiri e ɓanndu ndun taho, wata yejjitu lootude noppi ma'a ɗin (ɓaawo majji on hara nder on tawaaka) ɓaawo ɗun lootaa ɓanndu ma'a ndun ko a fuɗɗorɗo ka senngo ñaamo e seeɗa e ko jogondiri e daande nden e seeɗa senngo ñaamo ngon, ɓaawo ɗun ɗimmitaa lootaa senngo nano ngon e seeɗa e ko jokkondiri e daande nden kon e seeɗa senngo naamo ngon.
Hino dagii nde lootataa ɓanndu ndun ɓaawo hoore nden e daande nden laawol gootol a senndataa nde hakkunde nano e naamo.
• Taw hara si lonngal hino mari sartiiji?
- Hino sartinaa e mu'un ko sartinaa e salltigii kon wano annuyee, e laaɓugol ndiyan ɗan e dagagol ɗan, e laaɓugol tere ɓanndu ndun, e rewnindirgol lootugol tere ɗen, e nde loototooɗo on lootantoo hoore makko si tawii himo waawi e nde tawata ko haɗata gollitirgol ndiyan ɗan alaa ka sari'a wano nawnaare (yiltito ka yewtere fii salligii).
- Kono lonngal ngal hino seediri e salligii on geɓe ɗiɗi miɗo yiɗo yo'a maandito ɗe.
• Ko honɗe woni ɗen geɓe ɗiɗi?
-Aranun e mu'un: Sartinaaka lootugol teral bee ɗo'o e nde lootugol ngol wonata iwrude ka dow naɓiri ka ley wano wonirnoo ka salligii non.
-Ɗiɗaɓun e mu'un: Sartinaaka e lonngal rewnindirgol e jokkindirgol wano wonirnoo ka salligii non, hiɗa waawi lootude hoore nden e daande nden, ɓaawo ɗun lootaa ɓanndu ma'a luttundu ndun ɓaawo dummunne hay si tawii hoore nden yoorii, wano tawiri ka salligii si tawii hiɗa lootude yeeso ma'a ngon feƴƴaa e leeɓi tiimeelo ɗin e piyude e misal a lootay hoore majji on, e fewndo maskataa hoore ma'a nden a maskay hoore sukundu ndun, ka lonngal non hino waɗɗi maa hewtinngol ndiyan ɗan ka nder guril hoore, ko wano non e leeɓi tiimeelo ngon e sunsunkooji ɗin e waare nden, ɓaawo ɗun...
• Ɓaawo ɗun ko honɗun mi waɗata?
- Ɓaawo ɗun faamu lonngal janaaba hino yona salligii..
• Ko ɗun firi si tawii mi lootike lonngal janaaba ngal fii julde nden mi salligotaako ɓaawo ɗun.
- Ko non woniri, a juulay tun a salligataako. Wano woniriri kadi lonnal ji buy fawike ma wano lonngal janaaba e lonngal fii juma e piyude e misal haray hino dagani maa lootagol lonngal gootal hara ko fow faandiɗaa, hiɗa waawi kadi anniyaade lonngal janaaba tun ngal ɗon yone fii luttuɗe ɗen {ko goonga ko yowitii e lonngal juma ngal ko bee anniyoɗaa ngal hay si ko e mbaandi mumaandi ngal nafataa lonngal go'o}.
• Si tawii sonnaajo hatonnjinii e lonngal janaaba e lonngal fiilayeeru e fewnanagol juma e piyude e misal ko honno o gerdata?
- Himo waawi lootaade lonngal gootal e annuyee ɗe fow, maa o anniyoo lonngal janaaba ngal ɗun ɗon yonay mo ɗe fow si wonaa fewnanagol juma on wano anndirɗaa non.
Baaba en an ɓeyditi:
miɗo saatii jantanaade ma piiji nafayɗi ma ka nder lonngal ma’a.
1-Fellitu wonnde a ittii batte maniyu on fow wonunooɗo ka ɓanndu ma’a ko adii a fuɗɗaade lootagol lonngal ngal.
2-Naatu ka nder hurgo hibbaa ndiyan ko adii a fuɗɗaade lonngal ngal fii yo batte naniyyu on yaltidu e coofe ɗen.
3-Hino fawimaa ittugol kala heedoode maa keerol haɗayngol hewtugol ndiyan ɗan ka kuril ɓanndu wano ariya e piyude misal si tawii non newaaki ittugol maa hara ittugol ngol hino metti fii haray hiɗa waawi taamaade si tawii non heedoode nden ko e tere taamaamuyee ɗen woni [haray hawtindir taamaamuyee on e lonngal ngal].
4-Kala sikke heɓuɗo ma fii sellugol teral lootaangal ngal tuma gaynuɗaa lootude ngal ɗun ɗon bonnataa wata a waɗan yila e mu’un.
Si tawii sikke arii ma wonnde taw hara si’a lootii hoore nden fow e daande nden hara hiɗa lootude ɓanndu ma’a luttundu ndun [ɗon haray hino waɗɗimaa yiltanagol emmbere nde sikkitiɗaa nden].
• Lonngal janaaba, lonngal fiilayeeru e ɓesungu, e istihaada e fewnugol furee, fewnanagol meemugol fure, ɗe’e ɗo’o fow ko fewnanɗe waɗɗiiɗe hari baaba en an yeetike lan fii majje, fii fewnanagol juma on feƴƴiino enee taw hara si lonngal go’o hino woodi ngal on jantanaaki lan fii mu’un?
- Hino woodi, ko ɗe buy, kono ko yiɗaaɗe wonaa waɗɗiiɗe mi limante yoga e majje :
a)-Ko fewnanagol juma, ɗun ka yiɗaa ɗun tentinaa ɗun ko woni waghutu mu’un ko ka peeral fajiri haa ka mutal, ko ɓuri moƴƴude ko fewnagol ko adii jawal juma ngal.
b)-Fewnanagol hormingol ngol.
c)-Fewnagol ñannde jeetati e ñannde jeenay donkin, ko ɓuri moƴƴude kon ko ñannde jeenay ka walluhaa.
d)-Ko fewnagol e nder jemma araano e jemma sappo e jeeɗiɗaɓo, e jemma jappo e jeenayaɓo e jemma noogay e go’aɓo e jemma noogay e tataɓo e jemma noogay e nayaɓo e nder suumayee barkinaaɗo on.
e)-Fewnanagol fii listighaara.
f)-fewnanagol fii yarninagol.
g)-Fewnanagol fii naatugol makka.
h)-Fewnanagol fii juuragol suudu Kaaba teddundu ndun.
I)-Fewnanagol naatugol ka juulirde Annabiijo (s a w).
Hino woodi ko en jantaaki ko tawata en waawtaa yewtude ɗun e nder nde’e deftere raɓɓinɗinaa nde ɗo’o yoga e majje yonay fii salligii ko ɗen woni yiɗaaɗe ɗen ka sari’a goɗɗe e majje yonataa salligii, ko ɗen woni ɗe yiɗeede mu’un tabitataali e dalil hoolaaɗo ko woni en waɗayɗe tun fii yo taw ko ɗun ɗaɓɓaa ka Allaahu.
• No heddi yo mi lando on lanndal sakkitoral ngal ɗunlle ko woni ngal ko: Si tawii mi laɓɓinoraali hibbugol ndiyan ɓaawo janaaba mi hibbaali ndiyan, mi lootike haa mi gaynii few, ɓaawo ɗun ndiyan maniyu ɗan yaltii hay si tawii ko toɓɓere wootere ko honno mi waɗata ?
- Haray hino waɗɗimaa fillitagol lonngal ngal hay si tawii ndiyan maniyyu ɗan ko ko aldaa e sahawu yalti hara wonaa yiidugol.
Wano tawiri lonngal hino waɗɗimaa fillitagol si tawii a anndii ko yalti jooni kon ko maniyu hay si tawii wonaa e mbaadi feƴƴundi ndin.
* * * * *


text:
Ñalawma 12 lewru nduu noowaamburu 2017 waɗii ngartam mawɗam e nder renndo Wurosoogi. Kala hitaande ooɗoo jiyaaɗo Allah ina rewtoo e felo jinnaaɗo mum hono Ceerno Ahmadu Alfaa Ñaŋ lollirɗo Ceerno Boynaaji RTA to bannge lappi jokkere enɗam. Njillu waaju fayde e juulɓe, o waajiima e ɗemngal makko ceningal, jeewte guurɗi egginooje ɓernde juulɗo fayde e Allaahu subhaana huwa taala. Oo kikiiɗe kala juulɗo yiytii nafoore mum e njillu makko. Ndeenen diine men, teddinen jinnaaɓe men, ndeenen enɗam men. Fayde e sagataaɓe rewɓe yonta o nde ngartirta hakkillaaji mumen to bannge koltuuji ɓittiiɗi. Ƴettaa bagi maa jooɗɗo ceerɗo, nawaa to tayoor yo hettane wutte, meetorgal ina woodi, ina timmi tee ŋakkinaa wutte o, kadi nawaa to jinnaaɗo maa ɓoorno ɗaa ina ndaara wutte o ina faaɗi, ɓoornogol muusngol kaŋko ne o haalataa so wonaa wiyde fooɗtu tan maa yetto. Ɓiye jogoo portaabal ceerngal aɗa ndaara te a soodaani. O sakkitorii ko rokkude wirdu, caggal nde sarɗiyeeji ɗi kaalaa. Ceerno o e sete mum timmuɗo mbaɗi duwaawu geeƴe juulaa Ceerno Seek Ahmadu Alfaa Ñaŋ waynii.
Bookar sek Lewlewal Maatam


text:
Mbeɗe yiɗi mi yimat ngenndi am
Hoore am teddaani balabe am
Mi wuurtinat pinal am
Muritani mi yiɗii ma mi añtataa
Ko e maa nokki jayngol ngenndiyankaagal
Nde yaynii jaambareeɓe ndimaagu leydi am.
Mbeɗe yiɗi mi yimat ngenndi am
Hoore am teddaani balabe am
Mi wuurtinat pinal am
Muritani mi yiɗii ma mi añtataa
Ko e maa nokki jayngol ngenndiyankaagal
Nde yaynii jaambareeɓe ndimaagu leydi am.
Ooyre ndimaagu fuɗtii lewlewtii
Ƴiiƴe jaambareeɓe laatii docotte kuɓɓii
Hisnude ngenndi am ndi koloñaal meerii
Cinndingal laɓal kiñci-kañca ceerndowal leƴƴi
Huubna kalifaandi ɗo hay gooto umsaaki.
Hiitaaɓe ko majjinaaɓe e kaasaara tiindii
Ngati kiñcowal darnde jaambareeɓe sikkitaaki.
Fooyre sukkii ooyre ndimaagu duñcooɓe hakkaani
Yarooɓe ƴiiƴam naatii leydi am bommbooje ina mbakkii
Cohirɗe jaambareeɓe cukkii haɗtaa duttal alaa
Hare ndimaagu duukii arani hartaa heytaa.
Kono sukña jommbii ko meeɗɗo ɗo hay gooto dillaani
Nde jaambareeɓe laaɓaa ndimaagu rokketaake sakketaake
Law ɓe laawii salaade e leydi maɓɓe yaɓɓeede.
Caasal e pellital pilñitii ɓerɗe ɓe puuntetaake
Kalfowel sikki fof ina yamiraa ngati ɗojjooje sinndaade
Kumpinaangel ko tiiɗi jaambaraagal ñemmbetaake.
Ɓe coorii Waalo no yamiraaɓe yo coñ ko ngaawaani
Diile Faatim Kummba Njommboos Caam ina siimtee
Ko ɗeŋñintu maa beeyooje ina nganndi weeɓaani.
Jodom foolii tuuba e Ndate Yalla Fatim Yamar
Jokkondirii e barogal Jolof jabgol mum bonɓe cikkitaaki
Hurɓannde Aliburi Njaay mo faayaani koloñaal wemjii
Bona-kitangel no hojom geenol luggol rokkii
Kono janfa ɓadtiiɓe konu Waalo feƴtiima
Doole gaño cowiima mosol yoolaare feraama
Salaŋeeje ndoontiima yaaɓan’de Fuuta e kummaari.
Leydi ngulndi jaw gila e piyanɗe hattaaɓe
Umar Saydu Taal mo fuutankooɓe njejjittaa
Sileymaani Baal dillere maa findinii Fuuta
Satigaagal lomtin-ɗaa almamaagal ko ƴellitaare
Muudo kalifaandi tokkit-ɗaa ko karsol yowitaare
Mata ndimaagu leem-ɗaa ko mbaydi ɓeydaare.
Jaambaraagal, nuunɗal e cuusal mo bettataa
Abdul Bookara Aali Dunndu Segele mo Daabiya
E kalfowel e naafigel sago maa ko daande coddtitaa.
E takko maa golle Baydi Kacce Paam en njaafnataa
Yedditii naamndoo battane solimaaru Abel Sanndeer
Tooro haa Laaw e Booseya… Ngenaar haa Damga e Dimat
Jayli kuɓɓii kure e conndi ñaamii sagataaɓe Fuuta halfataake
Añɓe tamii teppe nde heɓata ɓe suusɓe e ɓakkere nikña ɓe.
Kalfowel ko ŋatngel wallitirtoo ko seerndude feewnitoo sorkoo
Fuuta jiimaa udditi damal Ngalam waɗaa takko.
Gidimaƴa gaddiima, mo giddan maa gaddee koƴombol mum tinaani
Maalamin Demmba Dabaase Daraame:jeetati ndunngu njahdii e naange
A dartiima koloñaal hisnude Ngalam e kalifaandi
Cuusal maa, newaare maa e ganndal maa ina keri ŋeŋ
Fayndaare maa a hollii tigi Galiyeni e kapiteen Forteŋ..
Rewo e woodi boowe yerɓannde mum humpaani
Sheeƴ Melayniin ganndal maa a suuɗaani
Ƴiiƴe jaambareeɓe ceenal woɗjii hare a addaani
Koloñaal ko ko mawnikinii ndimaagu a yeeyaani
Siidi Sagiir wul Mullaay Seyn e Taganiit sahodinii
E nguurndam Siidi añii gaño haa maayi yiɗtaani
Bakkaar wul Suweid Ahmed yiɗde ngenndi mum ɓurɗo weeɓaani
Barooɗe Taganiit daande Koppolani kirsi haa kirsi leydi.
Ɓee e woɗɓe ɓadiiɓe e woɗɗuɓe fof en limtaani
Ɓe maayaani maa juut inɗe maɓɓe ko en haaltooɓe
En njaɓataa ko salinoo taaniraaɓe e njaatiraaɓe
Ndimaagu ! ndimaagu enen njeyi wune e manoore ndokkenɓe
Golle ! golle maɓɓe en njokkat e ɗee mawɗe ko en tuugnotooɓe.
Kalifaandi ! kalifaandi kesiri e ngenndi men fewjaama
Mawɓe men hanki leñƴi men kaɓɓondiraama
Leñƴi men hannde taƴooɓe mbelsindaama
Ɓee heen woɗeeɓe ! ɓee heen ɓaleeɓe ! madditooɓe kersataa
En paamii wostaaɓe soodaaɓe law ɓe cuuɗtaama
Yaakaare ko ɓe sarkitooɓe leñƴi men ɓe njilliima
Maabanɓe ko mbaawaa so nikñaama mbaɗtataa.
Abdallaahi mo Inaal fooɗii Sammba mo Fuuta
Muhammed mo Tiiris sinngiima Maƴa mo Gidimaƴa
Duudu mo Waalo naŋtiima e Siidi mo Neema
Doole men ko dental baawal men naafige heɓataa
Seekooɓe ko ñootataa moojobere mon yiytaama
Doole ngootaagu leñƴi peeje pelle mon mbaawanaa
Onon soofaaji bonɓe caggal leydi ndi mon on naftataa
Daabaaji laamuuji gañaaɗi gañtaaɗi ɓesngu mon on njurmotaako
Kuutorɗe laamuuji wostaaɓe yeeyde muuɗaandi mon on ɗeŋƴotaako.
Ndiwkeeru hassaneeɓe rewo e senngo worgo juutii min cuuɗaama
Goonga suuɗaaki wirni ɗo woɗɗaani sanndolinɓe penñinaama.
Ndii leydi ko liingu lummbotoo ko e luggam
Ceŋdi mon anndaama soomi ko bonan’de
Aamde janfante e ruttooɓe e ngumndam dewus
Dummbooɓe e majjere mgoni tufdi bane mon kogole
Mbippee ! mbippee loŋon ko ndoolon mon mbaawataa
Kattantaa ɓadin’de pokopokolam saka ƴeeŋnude
Battane mon ko buñcaŋ ! no noɗde pay-ɗon ko ɓakkere.
Ngootaagu senngo ngenndiyankooɓe hisnata ndii leydi
Berɗe amen ina njeedi balle amen moggaaka
Dental amen ina heri ɗoo beeroowo heƴataa
Sukkii on corataa toowii on ndiwataa wontii loggaare
Ɗo mbaaw-ɗon ardude inan tommbii on ɓe tampataa.
Janfante haawtii ndoolon mum sikki teddungal teddii maa daasee
Puuyɗo majjuɗo ngal roondete roŋkii horkitee
Feere fenndii fedannde nde ɓiraɗam haaɗaani
Fuunti duumotaako amin ngoɗii ngenndi amen aɗa hona
Fuunti hoore mum so berliiɗo naange ɗooɗe.
Haɓɓere ngenndiyankooɓe ɗo ndiyam sorataa
Daraniiɓe haɓde e añɓe e janfantaaɓe : hisana ndii leydi
Añɓe huutorteeɓe caggal leydi booraaɓe ko serindiiɓe
Ɗo nafata ma on nimsu haɗtaa bolle mon ko min fenñinooɓe
Njurum alaa ! so on ndillii ko min monñooɓe
Ndogee ! so min pilñitiima becce mon ko min lappooɓe
Goonga e doole minen ndokkaa penoowo kaari min loppaaka.
Ndimaagu ngenndi juutat ko min habantooɓe
Ngootaagu leñƴi haa bada ko min dartantooɓe
Ɗo waɗi cereeli giɓ ! ko min sukkooɓe
Min mbaasaani leydi amen min ngonaa yeeyooɓe
Min kalfaaka ndiwkeerunkooɓe min ngonaa huutorteeɓe.
Kaaddi nguurndam ndii ko min teddinooɓe ɓamtooɓe
No taaniraaɓe e njaatiraaɓe ngenndi amen ko min reenooɓe.
Ɓe mbiyi ! kamɓe ɓee ɓe mbiyi ! e tee minen min njaɓii
Muuɗaandi ko mbonndi .
Aamadu Malal Gey
Settaamburu 1982


text:
Min podaniino jokkude winndannde “Ko Pulaagu naatni en e Duunde Orop”, hono njillu Saydu Aamadu Njaay to Orop. En kuuɓnii aadi, jokkere ndee nani.
Min podaniino jokkude winndannde “Ko Pulaagu naatni en e Duunde Orop”, hono njillu Saydu Aamadu Njaay to Orop. En kuuɓnii aadi, jokkere ndee nani.
(…) Gummitagol men to yeeyirde joli Turki, faytude galle e habrude ɓesngu, wottaade, hebaade e yahde en boowal-laaɗe-diwooje, hawri ko waktuuji ɗiɗi, ɗi ɓurtaani kadi ɗi ŋakkaani (14w30h haa 16h30). Aamadu Jah, sofeer ngenndiyankooɓe wonɓe e nder Nuwaasot, nawi en haa boowal-laaɗe-diwooje, walli en haa njuɓɓin-ɗen geɗe men, waynii en, jolti e werlaa mum, fayti wuro. Ko ɗoon e sabbordu nduu tintin-ɗen musiɗɓe heewɓe e banndiraaɓe, yahdu men Itali.
Laana kaa leeltii fotde hojamaaji sappo. Ka aroyi ko 18w45h. Yahatnooɓe njoli, baafe ngartiraa, gorbal iidi, siloyii. Gollotooɓe e laana kaa ngoni e hollude jolɓe ɓee no pafti ndadortee, to danndorɗe keedi e no ɗe kuutortee so caɗeele mbaɗoyii. Laana kaa woni to siloyinoo too ko juutaani, diiraali ɗii ɓeydii, ka roontii toon eka reega no kural linngowal bayningal wofnde bulanndi. Ɓooytaani ka seerti e leydi, ka yowii e weeyo. Jam-jam, eka fooɗanoo dow haa duule keedti ka les. Mahateeje toownooɗe nannditi e nguunuuje gertooɗe, lampaaji laatii koode kammu.
Ka sawndii Ndakaaru, ka jippii e Boowal-laaɗe Yoof. Woodi jolɓe, woodi jippiiɓe, woodi ko jolnaa, woodi kadi ko jippinaa ɗoon. Ka woni ɗoon hojomaaji jonɗi, ka futti. Fotde waktuuji jeeɗiɗi, eka uuma dow, alaa ɗo ka dartii so wonaa e boowal-laaɗe Istammbul. E kaawisi Alla nde yahi haa waktuuji tati subaka njoni, wonande ɓeto jamɗe Afrik, njiy-ɗen ko bannge funnaange ndoogu (ndowgu) nguu ena fooyna. Ndeke ko naange woni e fuɗde. Etee to Afrik, e oon sahaa, yimɓe ngoni ko e hakkunde jamma. Ngooŋɗin-ɗen miijo wiyngo wonde naange fuɗataa walla mutataa ko leydi yiilotoo walla wanngotoo.
Jettagol men e boowal-laaɗe Istammbul hawri ko e toɓo heewngo doole. Kono e leyɗeele jahruɗe yeeso walla e gonɗe e yahrude yeeso, kala no neɗɗo ena hisira ena waɗaa. Nii woni yimɓe njippii, leppaani, naati e cabborɗi boowal ngal.
Boowal-laaɗe Istammbul ko e boowe mawɗe limtetee e nder winndere ndee. Alla e diiwooje e heewde e maggal, addani en ko joltugol nayi Maasina e maayo Burgu walla e ñiiwa baɓɓatti. Hojom fof garɗo, won laana ndiwoowa, hojom fof garɗo won njuurotooka. Kala kadi mo njiy-ɗaa ko keñiiɗo hay so wonaa beñiiɗo. Gooto fof ko dariiɗo walla ko dadiiɗo ena doga, won ko riddata woto ɓoccitaade ɗum. Hay gooto alaa yaajeende naamndeede saka yeewtideede. Haaldetee tan ko e binndi. Alluuje nana njowii, kabaruuji soklaaji fof ko heen ngoni: tonngoode laana, nokku ɗo fadndetee, waktu laana fotata diwde e waktu nde ka fotata yettoyaade. Ɗoon tumaranke ena yurminoo, teeŋti e tumaranke mo yiyataa binndi. E Istammbul, en ngoɗɗaani tumaranke humambinne. Alaa fof ɗemngal kaaletengal e nokku hee, ngal nanaten wonaa engele wonaa gootal e ɗemɗe kaaleteeɗe e leydi ndii. Kaaɗdu-ɗen e ɗemngal farayse ko e Ndakaaru, laamorgo leydi Senegaal. Leydi fof ena jogii ɗemɗe mum kono njartudi ɗemɗe ɗee fof ko engele to oon bannge. Ɗemngal engele wayi toon ko no ceede oroo mbayi e Duunde Orop nii. Ko ɗemngal jaajngal, kumtirteengal haajuuji.
Geno rokki en fartaŋŋe kawritde ɗoon e Istammbul e suka debbo cordinaaɗo ena wiyee Gaysiri Sih. O jeyaa ko Wuro Soogi kono o jibinaa ko Ndakaaru, ko toon kadi o mawni. O sooynii en, o tiindii e men no ganndunooɗo en gila e idan. O salmini en, o haaldi e men Pulaar modduɗo no ndiyam ɓunndu tiggundu. Pulaar oo fof e ellinde, o weli en haa ɓuri njuumri:” mbaddaa! Aan Pulaar? Mbiy-ɗen mo: “eey ko en Pullo, ko en Pullo bewɗo, payɗo, paarniiɗo”. O heɓɓitii, o wiyi: “miin Pulaar, baaba miin, a nanaani sax Olof (wolof)”. Paam-ɗen wonde o yiɗnoo wiyde en ko hay kanko ne kay ko o pullo etee baaba makko nanaani haa jooni ɗemngal wolof. O wayli ɗemngal, o fayti e farayse. O naamndii en to ngummori-ɗen e to pay-ɗen e sabaabu nawoowo en, kaalan-ɗen mo. Enen ne nduttu-ɗen e makko naamnde ngam anndude to o ummii, to o fayi e hol sabaabu nawoowo mo toon. Caggal jaabtowol naamnde gadane ɗee, o anndini en kadi wonde o fayi, kanko ne, ko to nder leydi Itali kono o jipportoo ko to boowal-laaɗe-diwooje wuro Milaŋ. Yande hawri e tellaade sabu ko enen e makko njogori yahdude e laana ngoota. Enen ne pay-ɗen ko Wicensa kono njipporto-ɗen ko Milaŋ, Joofnde Malpensa. Gaysiri Sih wallii en no feewi, nde tawnoo omo woowti laawol ngol no feewi kadi omo nana ɗemngal Itali ngal haa natti sikke. Ko ɗuum waɗi en tampaani ɗo Boowal-laaɗe-diwooje Istammbul ɗoo. Kala ɗo foti reweede, o holli en, kala kadi ɗo foti reenteede, o jeertini en. Ko kanko ɗowi en haa njetti-ɗen Milaŋ, e ballal Geno, haɗi en wonde tumaranke.
Laana potnooka ɓenninde en Milaŋ kaa, taw-ɗen ko ka yahii. Padtu-ɗen ngoɗka, njahoowa 11w05h. Jolgol e pokkitgol hawroyi ko e 12w00h. Ka waɗi 2w35h hakkunde Istammbul e Milaŋ. Njettoyi-ɗen ko 14w30h. Nde ƴeeŋ-ɗen kadi, Gaysiri Sih ɗowi en haa o addi en e nokku mo woɗɗaani joofnde biisuuji (les bus), o wiyi yo en ndaro ɗoon, ɓuri maantinaade mbele so koreeji men ngaroyii jaɓɓaade en, ena njaawa yiytude en. Ɗoon ko e joofnde Malpensa, yaltirde nayaɓere walla damal nayaɓal. Mbaynondir-ɗen e makko, o yahi.
Hade men seertude e makko, o naamndii so won toongoode gooto e to pay-ɗen too, nde njogi-ɗen. Ndokku-ɗen mo tonngoode Alhajji Demmba Wan. O noddi oon e jeew-deesto makko beelno, nganndin-ɗen ɗum wonde en njettiima jooni, ngon-ɗen ko Malpensa, yaltirde nayaɓere. Alhajji Demmba Wan fodi maa yettin kabaaru oo Goori Jool. Oon noon hoɗaani e Milaŋ, hoɗaani kadi hay e Bergamo, Werona walla Wicensa, woni ko to wiyetee Erba. Gila nde njetti-ɗen Malpensa e 14w30 hojom haa heɓi 20w00h, ndari-ɗen ko ɗo gootel, gila e tumarankaagal (en nanataa italiyeere kadi en nganndaa hay to pay-ɗen), ko jiidaa e muuyaaji e sokla tumarankaagal sabu eɗen ngondi e bagaas ñisɗo seeɗa.
Etee hade men arde, e nder njokkondire gadane ɗee, wiyanoo ko kala boowal-laaɗe ngal neɗɗo waawi ardude maa catal oon nokku waɗ feere no yettorii wuro Wicensa.
Laana Maruk juurii e Malpensa ko 20w05h. Baaba Baydi Maal ko heen ari. Ari jaɓɓaade mo ko Goori Jool mo Erba. Haayoo Baaba Maal e men e boowal-laaɗe-diwooje Malpensa sammitanii en sunu keewɗo, ittanii en sokla mawɗo. Ko ɗoon Goori Jool ƴetti Baaba Maal, ƴettori en e werlaa mum gila Milaŋ haa Wicensa, fotde 250 km.
Goori Jool ko neɗɗo deeƴɗo hakkille, teyliiɗo, keewɗo muñal, mo heewaani haala. Ko o dogata koo fof, enen e Baaba ngon-ɗen ko e yeewtude, iirtude bayraaɗi e yanondirde. Ɓooytaani, o dartii, kanko Goori. O naatni en e ñaamirdu martobinndu, ndu laaɓal mum e ndefu ñameele mun noddi fanniyankaagal dowrowal. O wiyi yo gooto e men fof suɓo ko yiɗi e ñaamde. Dookooɓe seniiɓe, softuɓe ɓadtini soklaaji men wondude e nehdi. Ñaamde gasi, njaram ɓuuɓɗam, mbelɗam fawii heen haa guybaaji keewi, guttuli kuñii. Mbayni-ɗen ñaamirdu nduu e dookooɓe mum, njoltu-ɗen e werlaa, njokku-ɗen ɗanngal fayde Wicensa.
Itali ko leydi njooɗndi, ngollaandi, ndi laamɓe mum ŋaññaaki. Kala ko njiy-ɗaa ko ko ɓetaa, ena fotndaa haa foti, gila e laabi ɗii haa nguurndameeje yimɓe ɓee. Ndimaagu ena woodi, wellitaare ena woodi kono golle kadi ena ngoodi. Kala ɗo alaa wuro hoɗaango, ko isin darnaa ɗoon. Kala ɗo alaa wuro walla isin ko gese ngoni ɗoon. Hay ngaynaaka kaa ko huunde ɓetaande, yuɓɓinaade, rewindaade, gila e cellal, keewal, nguura haa e lakkitaare nde ɓurtaani wonande jawdi nehaandi ndii.
Gure ɗee ena njooɗii kono laddeeji ɗii ne coofaani. Ɗo yitere fawii fof ɗeɓataa seertude heen Alla e ŋarɗugol. Ɗo ngar-ɗaa fof ena waawi lelaade hay so a weertaani. Alaa ɗo tunwi, alaa ɗo luuɓi walla ɗo sicci saka ƴeefna ɓernde. Baaba Maal ena caggal werlaa, ena werloo sahaa fof daande taaraa, enen, eɗen yeeso, eɗen mberloo gite e caalli diƴƴe dogooje, beeli e maaje, kulle e ndiwri haa e kaaƴe toowɗe, cukkuɗe leɗɗe. Goori ena dogna, dartaaki, Baaba ena ñuuña, deƴƴaani, enen, eɗen ndaara, en majaani, ɗo hah, ley e eskey teeŋtini kaawisi. Naat-ɗen e Wicensa ko 22w 15h. Njahdu-ɗen e Alhajji Maal haa to jippunde mum to Hôtel de la Ville. Ŋabbid-ɗen e makko haa suudu makko. O noddi denɗiiko Umaar Wad e joom-suudu mum Mayram Woon ngam anndinde ɓe wonde o yettiima. Mbaynondir-ɗen e Baaba Maal, telli-ɗen. Goori Jool noddi Alhajji Demmba Wan ngam humpitaade to pot-ɗen tawde mo walla nokku ɗo pot-ɗen jippineede. Haala kaa ɗeɓi juutde seeɗa, Goori anndini mo wonde werlaa mum ena waɗi dabi laawol(GPS), kala ɗo o jammini maa en taw mo ɗoon. Goori jippii, foŋti jooɗorde nde njooɗino-ɗen e nder werlaa ndee, naayti, leli-ɗen. Feccere e haala maɓɓe kaa en nanaani tawi en puɗɗiima ɗaanaade Alla e tampere. Ɗanngal men hakkunde Nuwaasot e Wicensa duumiina waktuuji 28.
Alhajji Demmba ari, ena wondi e Mammadu Aamadu Sammba Duggel Ngayde e Daawda Jah mo Mbotto, heedde 23w30h. Ɓe pindini en, calmondir-ɗen e maɓɓe. Ko ɗoon Goori Jool ruttii, waaltoyi nder wuro. Enen, njoltu-ɗen e werlaa ɓe nganndunoo, jippinoyi en galle Alhajji Demmba Wan. Ko ɗoon taw-ɗen Hajjaa Ngayde, joom-suudu Alhajji Demmba, ɓiyi mum debbo ena wiyee Mayram Wan, Mohammadu Kayel Wele e sukaaɓe Mammadu Ngayde ena ɗoon. Tampere ɗanngal ngal ena fanti e men, en ndañaani habrondireede ko juuti. Nii woni mbayni-ɗen, mbaaloy-ɗen suudu Sammba Sal, ena jeyaa Ligisayba Gorgol. Sammba Sal hoɗdi ko e Umaar Jeŋ (oon ne ligisaybanaajo), Maamuudu Abdul Waar ena jeyaa Feere-Alla sara Mbaañ e Haamiidu Lih gorko Saasel Taalɓe. Oon jamma, en ɓoslitaaki saka kijjito-ɗen. So wonaano Mammadu Ngayde ari findinde en, tiisubaar tawatnoo ko eɗen ŋati ɗemngal, eɗen njooltii e ɗoyngol.
Njaay Saydu Aamadu lollirɗo Gelongal
Ine jokki


text:
So tawii sitroŋ (limoŋ) ko ɓiyngel leɗɗe korsinaangel e ñaamdu, ina ɓiɗee e ñaamdu, ina muccee, haɗaani ɗum kadi jogaade nafooje goɗɗe, keewɗe, e nder galle… Yeru :
So a yiɗii ɗelkinde ‘korom’ : alaa fof ko ɓuri kalkeer bonde e robinaaji e kaake peewniraaɗe ‘korom’. Kono, so a yiggii heen sitroŋ, hay so ko nguru mum, maa yiy no waytata ɗelkude.
Koomoko e dow kiri : Hol no lawƴirtaa kaake kiri tawa ngontataa koomoko? A ƴettat tekkere tan leppiniraa ɗum dihal limoŋ, pompiraa ɗum kaake ɗee, seese, seese. Maa yiy ɓe ngonta kese pul !
Hisnude pentiir boowal e koowooje : pentiir keso ina heewi fooɗde koowooje. So a yiɗii woɗɗinde ɗe, ɗe mbaasa memde pentiir oo, a toɓɓittu e makko sitroŋ seeɗa. Maa yiy koowooje ɗee ina ndoga ɗoon fof…
Pensooji maa njoortii pentiir, aɗa sikka hankadi alaa ko ɗi nafata, a juumii : fasnu ndiyam limoŋ, mbaɗaa heen pensooji ɗii fotde hojomaaji 15. Kala ko logginoo heen iwat haa laaɓa.
Lawƴude wiitruuji : So tawii wiitruuji pallanteeje maa walla oto maa moddii pentiir, waɗ heen sitroŋ seeɗa fotde hojomaaji seeɗa, caggal ɗum lawƴiraa ɗi dihal lawƴirkal wiitruuji maa.
Tiwooji galle cukkii (mbuusii). Renndin kaasuuji ɗiɗi ndiyam sitroŋ e feccere kaas bikarbonaat, njuppaa e tiwooji ɗii, caggal ɗum ndewnaa heen ndiyam ngulɗam. Kaawis : ɗi cukkitoo haa laaɓa.
Toɓɓe ƴiiƴam e dow comcol : kaawis goɗɗo, lawƴir ɗum ɓiɗam sitroŋ, hay batte heddotaako heen.
So tuundi huuriima e kaɓirɗe maa dalli, ko wayi no boyetaaji, ɗuum kadi, safaara mum ko fompirde ɗum tekkere leppiniraande ɓiɗam limoŋ.
So ɗaccere (kol) takkiima e peroŋ galle, aɗa waawi kadi ittirde ɗum sitroŋ. Kono ko seese mbaɗirtaa, mbaasaa ɓurtinde hoto peroŋ oo fofaade !
Renndini ɗum ko Bookara A. Bah


text:
Mi suuɗataaa on wonnde fewndo baaba en an fuɗɗii yewtere nden hari miɗo ɓittii, ko mi ɗenƴiiɗo huluɗo, miɗo purtinii yeeso maɓɓe ko mi ŋalɗuɗo wedditiiɗo yeeso maɓɓe, tawi hiɓe yewtude fii mayde e hoore doy.
Mi suuɗataa on kadi wonnde tuma kala baaba en an yewti konngol (mayde)-ngol konngol suuɗii ngol hulɓinii ngol majjaangol-mi so'ay so'annde nde wonaa tagu e an ɗun adda yo noppi an ɗin hennga yeeso an ngon niɓɓita ko aldaa e faandaare, yeeso an ngon e kine an ɗen ɓullitoo toɓɓe nguleedi suniiɗo.
Si tawii mi nanii hito baaba en an ngon tawa hiɓe e hattirde fensitugol fii (mayde e mayɗo) kulol ngol e ɗenƴere nden ɓurta ɓaydaade e hoore an seeɗa seeɗa haa ɗun hersinimmi.
Ɓaawo ɗun hersa kan ɓurti ɓeydaade, haa mi sakkitori ghirritagol.
Ɓaawo baaba en an yi'ii maande kulol mayde nden ka yeeso an e tawude gite an ɗen hino weemi ɓe lanndii lan..
- Enee taw hara si tawii hiɗa huli ?
• Ho fii hon ɗun haɗata mi hula!
- Enee ko mayde nden huluɗaa kaa ko mayɗo on ?
• Ɓaawo non hari ko mayɗo mi hulata ɓuri mayde nden mi wi'i: Ko mayɗo on!
Ɗun hari ko huunde hulɓiniinde ko'o ko mi ghirritii ɗo'o hannde. Hari mi seedaaki e nder ngurndan an neɗɗanke wonuɗo e ngirbannde mayde, hay hari mi nanaali ko adii hannde huunde ko waɗɗii lan waɗugol si tawii wonuɗo e maayude hino yeeso an.
Hari ko adii hannde si tawii mi yi'ii goyki ronndaaki haray ɓitteende e kulol hino huuɓimmi, hay mi huccinay gite an ɗen fii ittugol ɗun ka nder miijo an.
• Eyyo, miɗo hula mayɗo.
Mi wowli ɗun laabi ɗiɗi fii yo mi fellitii.
- Enee hiɗa huli mayɗo ɓuri ko huluɗaa mayde e ko woni ɓaawo mayde kon ?
Baaba en an ɓeyditi ɓe maaki: Enee a hulay on wonunooɗo ɓaawo seeɗa nii ko adii o mayde hari ko'o wuuruɗo o naamay o yaray, o wullay o jalay, o hayloto o hoyɗay, o ɗaanoto.
Ɓaawo ɗun.. ɓaawo ɗun goɗɗun ñosii mo ko tawata si nosike kala wuuruɗo waray mo.
Ko fii honɗun a rottataa e gootal, hulaa mayde nden ɓuri ko hulataa mayɗo on kon ?
Enee taw hara si'a lanndike ɗi'i mofteeji feƴƴuɗi fow nannde tawunoo (galleeji maɓɓe ɗin wontii genaale, jawle maɓɓe ɗen wontii ndonndi, ɓe anndaa batteeji maɓɓe, ɓe noototaako noddaali maɓɓe ɗin...)
Heewii..
﴿ كَمْ تَرَكُواْ مِنْ جَنَّاتٍ وَعُيُونٍ وَزُرُوعٍ وَمَقَامٍ كَرِيمٍ وِنِعْمَةٍ كَانُواْ فِيهَا فَاكِهِينَ كَذَالِكَ وَأَوْرَثْنَاهَا قَوْماً آخَرِينَ ﴾.
(Heewii ko ɓe acci immorde e naakooji e canɗi e geseele e nokkuuji tedduɗi e neema mo ɓe wonunoo neeminaade e mu'un ko wano non men roninindi ndi (leydi) yimɓe go'o).
Ɓaawo ɗun ɓe annduɗaa yahii ɓen ko honto ɓe yahi? Honto baabiraaɓe ma’a arammɓe ɓen, ko honto soriraaɓe ma’a feƴƴyɓe ɓen..ko honto yoga..ko honto yoga...? ! {Ɓe wattitirii hoore leydi ndin nder mayri on, ɓe wattiti yaajeende nden ɓitteende, ɓe wattiti ɓeynguure nden tuŋa, ɓe wattiti annoora on niwre}
Baaba en an ɓaawo ɗun ɓe yuɓɓi gimɗi ɓe maaki:
Hari meɗen e welsindaare, mayde nden hino dawdi hirnda.
Ewu hoore ma’a yo miskiinoo, si tawii ko a ewoowo.
Wonaa a heddotooɗo, hay si tawii a wuurii ngurndan Nuuhu.
Ɓe deƴƴi fota minitaaji hino hiɗi teddi hiɗi neeɓi hiɗi muusi, a sikkay ko faalaaɗo artirde rewnindirgol mbaadi wonundi ka nder hakkille makko, maa faalaaɗo mooɓugol huunde lanciinde ka nder miijo makko, haa konngol maɓɓe ngol taƴi ɓoggol deeƴere maɓɓe nden ɓe maaki:
Yo Allaahu yurmema yo Abal Hassan, ñannde wi’unoɗaa ko adii a feƴƴinnde saa’i gooto:
(Hanki hari ko mi wonndiɗo mo’on, hannde ko mi tasakuyee wonannde on, janngo ko mi seedoowo e mo’on, yo deeƴere an nden waajo on e lo’ugol dillanɗe an ɗen, e deeƴugol banŋeeji an ɗin, ko ɗun ɓuri mawnude waaju fii ɓen waajitoray ɓe immorde e konngol sellungol e yewtere naniinde).
E ñannde wi’unoɗaa:
(Anndee ngi’il guril ɗewungil ɗo’o waawataa munñaade yiite, yurmee wonkiiji mo’on ɗin, anndee on jariiboriiɗi tampereeji aduna.
Enee on yi’aali ɗenƴannde gooto e mo’on tuma bullal tufi mo, jaajere hino huuɓa mo, nguleendi ndin hino sunna mo? Ko honno ɗun wonirta si tawii ko hakkunde kippoodeeji ɗiɗi yiite wojjunge ...?
Enee on anndii wonnde malaa’ikaajo wi’eteeɗo Maaliki on si tawii o monanike yiite ngen, yoga e magge muncitay yoga, si tawii o haɗii nge nge wubbay hakkunde dammuɗe magge on ka ɗenƴagol ko’o haɗi nge kon).
Baaba en an watti ɗon ɓe maaki:
A yonndinke hulugol mayde sabu lette wonuɗe maawo mayre, ko konngol joomiraaɗo ka nder deftere makko teddunde:
﴿ يَوْمَ تَرَوْنَهَا تَذْهَلُ كُلُّ مُرْضِعَةٍ عَمَّا أَرْضَعَتْ وَتَضَعُ كُلُّ ذَاتِ حَمْلٍ حَمْلَهَا وَتَرَى النَّاسُ سُكَارَى وَمَاهُمْ بِسُكَارَى وَلَكِنَّ عَذَابَ الَّلهِ شَدِيدٌ﴾.
(Ñannde yi’oton ngal (darngal ngal) kala kala ko muyinta huunde ko woni muyninnde kon, kala ko saawi jibina, a yi’ay yimɓe ɓen (a sikkay) ko ɓe suluɓe kono wonaa ɓe suluɓe ko woni tun lettee Allaahu ɗen ko sattuɗe).
﴿ يَوْمَ تَجِدُ كُلُّ نَفْسٍ مَا عَمِلَتْ مِنْ خَيْرٍ مُحْضَرًا وَمَا عَمِلَتْ مِنْ سُوءٍ تَوَّدُ لَوْ أَنَّ بَيْنَهَا وَبَيْنَهُ أَمَدًا بَعِيدًا وَيُحَذِرُكُمُ الَّلهُ نَفْسَهُ وَاللَّهُ رَؤُوفٌ بِالْعِبَاد﴾ِ.
(Ñannde wonkii kala tawata ko golli kon e moƴƴere ko waɗaa ɗun yeeso makko, e kala hunnde nde o waɗi immorde e bone himo sinno hakkunde makko e mu’un dummune woɗɗuɗo, Allaahu on hino rentinira on jaati makko kin, Allaahu ko newaniiɗo jiyaaɓe makko ɓen).
Mayɗo on maa wonuɗo e ngirbude on ko’o anndin-tinɗo ma ɗatal ma’a ngal wonaa o hulɓinayɗo ma.
Baaba en an maaki ɗun ɓe fanki, gila ɓe maaki ɗun mi fuɗii yurnitaade kuol an ngol e hoore rentaare, haa ɓe taƴi miijo an ngon, ɓe tentini:
Si tawii a hawrondirii e ngirbanayɗo mayde tawii ko julɗo, accu too kulol ma’a ngol [fewtinaa mo ghibla].
• Ko honno mi fewtinirta mo ghibla?
- Accumo ka’o ajjii ɗon fewtinaa nder teppe makko ɗen ghibla.
• Ko ɗun firi ko yo mi pooɗu teppe makko ɗen ka banŋe ghibla.
- Ko non tigi foti wonuɗo e ngirbude on ko duhiiɗo maa ko suddiiɗo, foti ko mawɗo maa ko paykun.
Hino yiɗaa yo’a lonngin mo seedagol wonnde reweteeɗo alaa si wonaa Allaahu e wonnde Muhammadu ko Nelaaɗo makko e wonnde imaamuuɓe taaniraaɓe Nelaaɗo ɓen sappo e ɗiɗo ko wasiyaaɓe, jannganaa mo suuratu saaffaati fii yo yaltugol wonkii kon newo, hino añaa yo wonnduɗo e janaaba maa fiilayeeru yo ɓatto wonuɗo e ngirbude on e nde o meemata mo fewndo ka wonkii kin woni e yaltude ɗon.
• Si tawii non o maayii?
- Si tawii o maayii hino yiɗaa yo’a ommban mo gite ɗen, e hunnduko kon e ɓoosugol juuɗe makko ɗen e belenji makko ɗin binnde makko, suddiraa mo concol, jannganaa mo Alghur’aana, jalbinaa nder suudu ndu o hoɗunoo e mu’un ndun, yeetoɗaa gomɗimɓe ɓen mayde makko nden fii yo ɓe tawe surrugol mo ngol, yaccagol wattingol mo ngol ko yiɗaa ɗun, si wonaa hara taw fii mayde makko nden hino jilɓe hino sikkitaa fii mu’un.
• Si tawii non fii mayde makko nden jilɓii?
- On tuma nennugol mo ngol hino waɗɗii, haa fellitee ko woni sabu mayde makko nden, si tawii fellitaama, haray fewnugol mo hino waɗɗii foti ko duhiiɗo maa ko suddiiɗo, mawɗo maa paykun.
• Reedu yanundu goy?
- Hay reedu yanundu si tawii boobo on heɓɓii lebbi nay ka nder reedu [hay si o timminaali ɗun o timmii tageede] kono juulugol mo waɗɗaaki wonaa kadi yiɗaa ɗun.
• Ko hommbo fewnata furee ?
- Ko duhiiɗo fewnata duhiiɗo, suddiiɗo fewna suddii-ɗo, si wonaa hakkunde resindirɓe ɗiɗdo gooto e maɓɓe bee hino waawi fewnude oya, ko wano non paykun senndindirkun foti ko duhiiɗo maa suddiiɗo ko wano non kadi harminanaaɗo mo resugol maa reseede hino daganii mo fewnugol mo’o haanaa resjude on [si tawii yeruujo makko duhiiɗo maa suddiiɗo].
• Ko honno mayɗo fewnirtee ?
- Ko yo’o lootee lootanɗe tati.
Aranal ngal: O lootiree ndiyan jillaaɗan jaaɓe.
Ɗiɗaɓal ngal: O lootiree ndiyan jillaaɗan kaafuura.
Tataɓal ngal: O lootiree ndiyan laaɓuɗan .
[Nde tawata lonngal ngal ko rewnindiraa ngal] ko woɗi ɗun ko lootugol hoore nden e daande nden taho, ɓaawo ɗun senngo ñaamo ngon, o hikka ɗon senngo nano ngon, e nde tawata ndiyan fewniraa ɗan ɗan hino laaɓi hara wonaa soɓuɗan, hara ko dagii ɗan wonaa jattaa ɗan, hara ko laaɓuɗan wonaa jillaa ɗan, e nde tawata jaaɓe on e kaafuura on ko dagii ɗun kadi.
• Enee mayɗo on ɓoorete conci makko ɗin fewndo o fewnetee?
- Hino dagii fewnidugol mo e conci makko, hino gasa hara ko ɗun ɓuri moƴƴude idii loorugol mo ɗi ngol.
• Ko honno ndiyan ɗan wonirta laaɓuɗan ko bee jaaɓe maa kaafuura wattee e majjan?
- Kaafuura e sidiri on wattete e majjan kono ko emmbere nde waɗataa ɗan jillaa ɗan.
• Si tawii non ɓanndu mayɗo on soɓirii soɓe iwruɗo nokku go’o maa e makko e nder fewnugol ngol?
- Haray laɓɓingol ko soɓi kon hino waɗɗii. Fillitagol fewnugol ngol waɗɗaaki.
• Si tawii non fewngol ngol lannii?
- Hino waɗɗii waɗangol mo tiiri e wattugol mo kasannge.
• Ko honɗun woni waɗangol mo tiiri?
- Ko wujangol mo nokkeeli ɗi o sujjirta ɗin jeeɗiɗi kaafuura wonnduɗo e urngol mu’un, dagiiɗo mo jattaaka, laaɓuɗo mo soɓaa [hay si tawii ɗun addaali soɓinngol ɓanndu mayɗo on] hino ɓurnaa yo mowlugol ngol waɗire newre nden fuɗɗorde ka yeeso.
• Ko heddii e sujjirɗe luttuɗe ɗen?
- Ardindirgol alaa hakkunde majje.
• Ko honno mayɗo wattirtee kasannge?
- Hino waɗɗii waɗangol mo conci tati.
1-Wudere [hino waɗɗii yo nde suuɗu hakkunde wuddu ndun e koppi ɗin].
2-Dolloke [hino waɗɗii yo’o suumu ko woni hakkunnde balaaje ɗen ɗiɗi haa ka hakkunde belleru].
3-Concol: Hino waɗɗii yo ngol suuɗu ɓanndu ndun fow [Nde tawata ko junndi ndin ka tawata hino waawi suuɗude banŋeeji makko ɗin ley e dow].
• Ka yannji?
- Ka yannji [ka tawata gooto e majji waaloto e hoore ngoya].
• Enee sartiiji go’o hino woodani ɗen kunte ɗo’o?
- Ko non woniri, ɗe fow hino satinaa yo taw ko suuɗayɗe ɓanndu mayɗo on, e nde tawata wonaa jattaaɗe, wonaa e conci hariiri tun, [Wonaa e kanŋe, hinaa e iwɗun e mummunte mo teewu mu’un ñaamataake] wonaa soɓuɗe si wonaa hara ko’e alhaali laruura, hino dagoo waɗugol kasannge e ɗi’i piiji jantaaɗi ɗo’o hara ko jattaa kon tawaaka.
• Si tawii non ɗiɗi conci tati ɗo’o heɓaaki?
- Mayɗo on waɗante kasannge ko newii woo.
• Si tawii mayɗo fewnaama wujaama tiiri ɓornaama kasannge ko honɗun waɗetee?
- Haray ko juulugol mo waɗɗii, hay si tawii ko paykun waawukun anndude julde wano si tawii ko mo duuɓi jeego’o.
• Ko honno o juulirtee?
- Juulugol furee hino serti e julɗe me’en ɗen e nder ñallal ngal, julde furee nden ko habbiraaɗi jowi, janngugol cortewol e nder majji rukuu’u alaa sujuudu alaa, tayya alaa, salmingol alaa, ko woni tun juuloowo on du’anto mayɗo on ɓaawo gooto e habbiraaɗi ɗin nayi arani ɗin, si tawii non ko heddiiɗi ɗin o suɓoto hakkunde juulugol e Annabiijo (s a w) e du’anagol gomɗimɓe ɓen e mawningol Allaahu seniiɗo on.
• Waɗanee lan mbaadi raɓɓiɗundi ?
- O habbiray habbiraa ngo arano ngon, o wi’a: Ashadu an laa’ilaaha in lallaahu wa ashadu anna Muhammadan rasuulullaahi, ɓaawo ɗun o habbira habbiraango ɗiɗiaɓo ngon, o juula e Annabiijo on (s a w) e ɓeynguure makko nden, ɓaawo ɗun o habbira habbiraango tataɓo ngon, o du’anoo gomɗimɓe ɓen duhiiɓe e suddiiɓe ɓaawo ɗun o habbirana habbiraandu nayaɓuru ndun o du’anoo mayɗo on ɓaawo ɗun o habbira habbiraango jowaɓo ngon o yara.
• Enee piiji go’o hino ton tawaaɗi fii juulugol furee?
- Hino woodi, ko piiji buy:
1- Anniyagol ngol, wonndude e toɗɗagol mayɗo on itta sikke on.
2- Daragol ngol, wonndude e mbawdi.
3-Nde tawata ko ɓaawo fewnugol furee on waɗamo tiiri, watta mo kasannge.
4-Nde juuloowo on fewtata ghibla e hoore suɓagol.
5-Nde furee on wonata yeeso juuloowo on.
6-Nde tawata hoore furee on hino ka junngo ñaamo juuloowo on hara koyɗe makko ɗen hino ka nano makko.
7-Nde furee on wallinirtee ɓaawo makko ngon fewndo o juuletee.
8-Nde tawata heedoode alaa hakkunde juuloowo on e furee on wano ridoo maa maadi, heedoode nden lorrataa si tawii wano goyki maa furee go’o.
9-Nde woɗɗeendi ɗuuɗundi wonataa hakkunde juuloo-wo on e furee on., e nde tawata goɗɗo e maɓɓe wonataa e dow oya tooweendi feƴƴitundi, woɗɗondirgol ngol lorrataa si tawii saffeeji ɗin hino jokkondiri ka nder julde jamaa maa hara fureeji ɗin hino ɗuuɗi si tawii ɗi fow ɗi juulaama nde wootere.
10-Nde walliyu furee on duŋantoo juuloowo on julde nden.
11-Nde juuloowo on jokkindirta hakkunde habbiraaɗi ɗin e du’aajji ɗin e jantagol ngol.
• Ko fii honɗun on yewtaali fii laaɓal juuloowo on, wano nde tawata himo e nder salligii maa taamaamuyee?
- Ko sabu tawde wonaa waɗɗii ngal e nder nde’e julde ɗo’o.
• Si Tawii non julde nden lannii?
- Haray surrugol furee on hino waɗɗii, waɗugol mo ka nder leydi yonay wonndude e piiji ɗiɗi:
Aranun e mu’un: Reenugol mo e kulle ɗen si tawii hiɗe woodi e nder nokkuure nden.
Ɗiɗaɓun e mu’un: Suuɗugol luuri ndin e yimɓe ɓen wonndude.
Ko senngo ñaamo makko ngon o wallinirtee ka nder ghabru wonndude e fewtingol yeeso makko ngon ghibla.
• Enee nokkuure ka’o surretee ɗon hino mari sarti?
- Hino woodi..
1-Nde tawata nokkuure nden ko dagii nde hara wonaa jattaande, hara wonaa waɗaande waghfu e banŋe hertiiɗo, wano duɗe ɗen maa hussayniyaaji ɗin e ko nanndi e majji wonndude e lorragol huunde waɗaande nden maa ɓiƴugol banŋe waɗaaɗo wghfu on [Ko woni fii hay si tawii lorraali waghfu on maa ɓittinaali mo].
2-Nde surrugol mo ngol e mu’un addataa hoynugol mo, wano e nokkeeli tuunuɗi e hibbirɗe tuundi.
3-Wata o surre e berɗe yedduɓe ɓen.
• Si tawii non surraama?
- Fillaama e Nelaaɗo Allaahu on (s a w ) wonnde ɓe maakii:
لايأتي على الميت أشد من أول ليلة, فارحموا موتاكم بالصدقة, فإن لم تجدوا فليصل ركعتين له, يقرأ في الأولى بعد الحمد آية الكرسي, وفي الثانية بعد الحمد سورة القدر عشر مرات, يقول بعد السلام (اللهم صل على محمد وآل محمد وابعث ثوابها إلى قبر فلال).
{Ñalaande ɓurunde sattude e mayɗo arataa ɓuri jemma arano on, yurmoree mayɓe mo’on ɓen sadaka, si tawii on heɓaali gooto e mo’on yo juulu darɗe ɗiɗi, o jannga ka darnde aranere si tawii o gaynii faaliha on aayatal kursiyyu, ka nder darnde ɗiɗaɓere o jannga suuratul ghadri laabi sappo si tawii o salminii o wi’a: (Allaahumma salli alaa muhammadin wa alaali muhammadin wab’as sawaabahaa ilaa ghabru fulaan) jooma an juulu e Nelaaɗo Muhammadu e ɓeynguure Muhammadu naɓu mbarjaari ndin ka ghabru kaariijo} wowlaa innde makko nden.
• On yewtiino lan ko feƴƴi fii lonngol wi’uɗon ngal ko lonngal meemugol furee?
- Ko non woniri, lonngal hino waɗɗii on meemuɗo furee tuma ɓutti ko adii o lannude fewneede foti furee on ko julɗo maa ko keefeero.
• Hara himo ɓuuɓi ?
- O ɓuuɓi o ɓuuɓaa, foti ko hoore makko o meemani maa ko wonaa.
• Mo meemii mayɗo ko honɗun waɗata ?
- Ko ɗii piiji arooji ɗo’o:
1-Waɗɗagol lonngal sabu huunde ko sartinaa e sellugol ngal ko laaɓal wano julde, si tawii o faalaama juulude haray hino waɗɗii mo nde o loototoo taho.
2- Harmugol meemugol binndi alghur’aana tedduɗo on, e kala ko harmani wonnduɗo e tayre meemugol.
- Baaba en an fanki seeɓa ɓaawo ɗun ɓe maaki:
- Si tawii gorko maayii haray hino waɗɗii e hoore ɓeyngu makko heynoto no duuɓe sonnaajo on woniri woo, hino tawaa e nder ɗun sonnaajo mo naatidaaka e suudu, sonnaako mo wonaa reeduujo eddinoto (heynoto) lebbi nayi e balɗe sappo, si tawii ko’o hellifaaɗo haray hino waɗɗii mo accugol e nder ɗen dummune ɗon cuɗugol ɓanndu makko ndun e conci makko ɗin ɓaawo haray hino waɗɗii mo wattagol conci tawayɗi ko lintaaɗi ko conci cuɗorɗi, wano conci boɗeeji e piyude misal e ko wonaa ɗun, wano tawiri hino waɗɗii mo wattagol cuɗaari e waɗugol kale e gollitirgol anngiri e ko nanndi e mu’un, kono wino waawi laɓɓingol ɓannddu makko ndun e coni makko ɗin e ittugol peɗaali makko ɗin e lootagol e yaltugol ka nder suudu tentinii si tawii ko tottugol hagghee maa huntugol haaju maa waɗugol ɗoftaare maa hara ko laruura.
• Sonnaajo reeduujo non ?
- Si tawii non ko sonnaajo reeduujo, si tawii moodi makko maayii ñaawoore makko nden ko yo’o wonu ko’o eddiniiɗo (heyniiɗo) haa o jibina o ndaara si tawii fewndo o jibini heɓii lebbi nay e balɗe sappo fewndo o jibini haray edda makko on lannii si tawii non ɗun hewtaali o jokkindiray edda makko on haa o heɓa on mudda ɗon.
* * * * *


text:
Lebbi jooni ko haala njeeygu ekkolaaji gidiiɗi sompeede e Nuwaasoot haaletee. Ñalnde aljumaa 16 oktoobar 2015, nattii haala, sibu heen ɗiɗi njeeyaama. Yeeyaa ñalnde heen ko Ekkol 2 (ekkol marsee) e Ekkol 1 (ekkol sistis, sara polikilinik).
Lebbi jooni ko haala njeeygu ekkolaaji gidiiɗi sompeede e Nuwaasoot haaletee. Ñalnde aljumaa 16 oktoobar 2015, nattii haala, sibu heen ɗiɗi njeeyaama. Yeeyaa ñalnde heen ko Ekkol 2 (ekkol marsee) e Ekkol 1 (ekkol sistis, sara polikilinik). Kañji ɗiɗi ko ɗi 11 lowre, jeyaaɗe miliyaaruuji 2 e 656 ujunere e 500 ujunere ugiyya (2 656 500 000 UM). Wonande ekko 6 (gonɗo Madiina 3, sara jehre gertooɗe), wiyaama njeeygu mum hawrii e caɗeele.
Njeeygu ekkolaaji, nokkuuji potnooɗi hormoreede ganndal, jibinii haala mawka e leydi hee. Laamu nguu dalliniri ɗum ko ɗiin ekkolaaji ngoni ko hakkunde jehreeji walla e nokkuuji ganiiɗi, ɗi kenanaaki jaŋde. Tee maa kaalis oo naftore… Heewɓe ina miijii wonde, ma a taw “keesuuji biyɗi dak kaalis ɗii ngontii mehi”. Kono kadi heewɓe mbiyi oo hujaa tiiɗaani, ɗumɗoo ko “jikku ardiiɓe en ɓee tan”. Ɓe mbiyi waɗi ɓe wiyde noon ko gila 2008, huunde fof ko ko waɗti yeeyeede, hay ko meeɗaa miijeede, gila e karte dentitee e kaayitaaji fof, alaa ko haali leyɗe teeru.
Idorii fof ko pusgu liisee nasiyonaal ɗo yoga e jagge leydi ndii njanngunoo. oɗon ciftora,: balɗe seeɗa caggal kuudetaa 2008, Kaddaafi yillinooma Nuwaasoot. Hade makko arde, katarpilaaji keli dortuwaaruuji (kuɓɓeeje ɗo elewaaji mbaalatnoo), baɗtanooɗi janngirɗe, kam e nokku ɗo almudɓe ñaamatnoo ɗoo (refektuwaar) e safrirde ndee (infirmerie). Fof hanndaa, wiyaa ko libinaaɓe ndokkaa yo mah ɗoon otel. Hannde nokku oo wontii dunndu, otel mahaaka, tee kuɓeeje kelaama, woni “tuba leppii, liingel maayaani”.
Lebbi seeɗa kadi caggal kuudetaa oo, bolokaaji A ɗii njeeyaa, rewi heen ko nokku ɗo “liitooɓe” (fanfare) konu e koɗorɗe keednooɗe fuɗnaange mum ɗee helaa… Gila ndeen fayde hannde, ko yeeyaa walla heertaa e boowe maantinɗe e laamorgo leydi ndii ina heewi : huunde e ekkol polis fappitaama, huunde e estaad men gooto, bajjo ŋurmitaama, bolol takko tele Muritani ŋaastaama… kala ɗo waɗnoo boowel nder Nuwaasoot hirɓaama… Ɗumɗoo ina jeyaa e ko haɗi hujja njeeygu ekkolaaji ɗii deeƴde e nofru. Sibu ɗum wayi ko no gontuɗum jikku nii.
E kominikee mo ministeer kaalis saakti, ina winndaa heen wonde njeeygu ekkolaaji ɗii “maa moƴƴitin ngonka koɗki leeɗe ɗo ekkolaaji ɗii ngonnoo ɗoo, softina jom kaalisaaji en hesɗitinde e ƴellitde golle mum en, yanti e kaalis ɗum addanta laamu”.
Porfeseer Eli Mustafa wiyi e ɗuum : “So njalniika nattunooka warde tawtii fenaande, ɗuum kam warat. Kala gannduɗo Nuwaasoot ina anndi ngonka koɗki meeɗaa wonde ngoƴa e leydi hee (…). Seede mum dey ko yimɓe koɗata ɗoo ko no mbeliraa”, ɓee maha e tule ceene, ɓee maha e gasɗe, boli ngalaa, ekkolaaji ngalaa, ndiyam toɓo e tuwooji e suturaaji, fof ina jillondiri. Ma a taw kam, mo ngonka koɗki woƴi, yiyataa ko woni e 5e e 6e e Liksaar e Tefarag Seyna e Daar Nayiim koo, ara ina haalana yimɓe goɗɗum.
Eli wiyi “Saabaabu laaɓtuɗo oo, ko fellitde laamu Muritani yeeyde kala ko waawi ngam alɗinde senerooji ; ndeke wonaa nokkuuji dewal ganndal jogori haɗde ɓe ɗuum. Laamu nguu waɗtii Dowla oo bitik mawɗo”. So wonaano “famɗude gacce, laamu nguu fiytotaako becce e njeeygu ekkolaaji, sibu jaŋde leydi ndii koko boni, tee ɓesngu nguu ina hooɗaa jaŋde e nehdi sabu ŋakkeende janngirɗe… Hannde, warhoore sukaaɓe heɓii kaaɗtudi, heewɓe heen nana nder kasooji ɗi laamu hiilnii yaajtinde ina woppi ekkolaaji, walla ina yeeya ɗum en. Sabu waasde neheede nehdi moƴƴiri, sukaaɓe men ngalaa ɗo kucci so wonaa e kasooji”.
Ina wayi no, e wiyde Eli Mustafa, “dowla Muritani woni ko e udditde bitikaaji warhoore e uddude nokkuuji nehdi e jaŋde… Ko Victor Hugo wiynoo “kala udditɗo damal ekkol, uddi ko kasoo”, laamu Muritani waɗata ko ko luulndii ɗuum, “ngu udditta ko kasooji e … ngu yeeyaa ekkolaaji”. Hankadi ko kasoo woni ekkol rippoobilik… ɗuum na addana en faamde wonde dowla oo, gila dow haa les, kam e foɓɓanooɓe ɗum ɓee, lummbotoo e borjoŋaagal duumingal hakkille e jawdi… Eɗen ngoɗɗi wasiyaaji ganndo biynooɗo “ngam tafde ɓiyleydi, puɗɗoro-ɗen tafde neɗɗo. Udditen ekkolaaji baŋ-yoo-baŋ.” Hannde, dowla oo e laamu nguu njiɗi ko deŋde ɓesngu men nder majjere, tawa ina njeeya nokku ganndal ɓurɗo mawnude, hono ekkol. Hoto koolo-ɗee dowla jeeyoowo ekkolaaji”.
Heddii ko nduwo-ɗen mbele Alla ina daɗnda Muritani e ngaybeela ardiiɓe.
Muttaar


text:
Alaa e men mo meeɗaani waasde nande ngol konngol ngol haaliyankooɓe e yimiyankooɓe keewi huutoraade ngam siftinde en wonde kala ko dental gasnaani, teelal enndataa. Dental noon haa jooni, wonaa dental ɓalli tan ɗo ɓerɗe tawaaka sabu Pulaar ene wiya “ɓerɗe kuccondira ɓuri damuɗe galleeji kuccondira”. So Damuɗe galleeji kuccondirii ɓerɗe kuccondirii noon kadi ɓurata waɗde faayiida nde tawnoo won naamnanooɗo “holi ɓurɗo wonde bannde ?” O jaabii “ koɗdiiɗo am ”. Sabu makko yenaneede, kala ko heɓtii mo (yo won jam) hade koreeji, ko hoɗdiiɓe ngadotoo e makko.
Fuuta ene yaaji. Hay sinno ko enen fof ndenndi neesu ne, diiwaan fof ko e aadaaji mum e goowaaɗi mum. Ko ɗuum waɗi, eɗen njiya nehdi sukaaɓe Boosoya seerta e ndi Laaw, jikkuuji Ngenaarnaaɓe ceerta e ɗi Damgankooɓe, walla no Toorankooɓe ngowlirta seerta e gowlaali Ɓunndunnkooɓe. Kono so en nanii haaliyankooɓe ene mbiya “mbiy-mi, wiy-mi e wiy-maa-mi fof ko gootum”, ko yiɗde anndinde en tan laawol almaddaa rewni jimol mum fof joofoyta tan ko e Aamadaa. Firti ko so pulaagu heewirii nii ɗii calti, saabii ɗum tan ko julyultondiral pine, pinal koɗdangal fof wostondiree kelmeendi, ñemmbondiree jikkuuji, jiggondiree aadaaji. Kono rennduɓe ko feccotaako, hay sinno won ɗo kawraani ne, ɗo teeldi fof njiytondirat. Ko hono ɗuum woni ko njiy-ɗen e ngoo wuro yeewngo kono kadi yeewtungo, wiyateengo Suwoyraat, e sahaa nde njillodi-ɗen toon e Fedde Sifaa Hanki Pinal Hannde e bismaango Fedde Tijjaani Ɓaamti Leñol.
So en mbiyii wuro yeewngo, ko tuugnaade e no nguurndam siforii e maggo, so gooto fof anndude haaju mum, hormii liggey mum, liggey mo joom mum goongɗini sabu yiɗde addude ballal mum e faggudu leydi mum, dañora heen no wuurniri ɓesngu mum. Ɓee ndawat, ɓeya kirnda, ɓee pecca naange, ɓeya ceeka jammaaji, ene mbasoroo koode “so wonaano minen njeewe-ɗon”.
Yeewtini ngo noon ko mo woni fof waɗde e ɓernde mum wuurdi ko e banndum en. So innde, so yannge, so jam jam, so jamalun, alaa e ɓiɓɓe fuutankooɓe wuurɓe hannde e Suwoyraat goyoowo njananaagu sabu kala heen ko woodi banndiraaɓe ndaroto haa cikkaa ngonɗaa ko e Fuuta e kummbaaru. Jokkere enɗam, ballondiral, nanngodiral, e kala ko ene addana rennduɓe ko feccotaako waawde wonde gootum, ene waawi siforeede ɓee woɗɗuɓe dawi feewɓe laabi, nangtiiɓe e ko ngoni, ɓe ndiiwtaani jokkondire jaltuɗe, yiɗɓe leƴƴi kala moƴƴini gondigal, ɓe ngalaa ko kiilnii so wonaa ko ƴellitta pinal mumen e ko nawrata leydi mum en yeeso.
Eɗen njoofnira ndee winndannde, wasiyaade banndiraaɓe fof nde ñeemtintata ɓe, mbaɗta hakkillaaji e dental, nanngondiral, muñondiral, cuurondiral e jokkere enɗam, e kala ɗo mbaawi wonde e duunde baaba Aadama hee. So pelle gure, so pelle pinal, so pelle jokkere enɗam, so pelle ngam jaŋde e gostondiral miijooji, kala ɗo mbaaw-ɗen yahde, njiilondiren, njiytondiren, njokkondiren, juɓɓule mbaɗen, miijooji ƴellitooji ngostondiren, kono kadi, tawa en ndugdaani, GOONGA, KAALDEN.
Malal Sammba Gise


text:
Ziyaara 25 ɓiijo to Wurosoogi, tawii waɗantee Ziyaara o ko Ceerno Aliw Ibnu Demmba Siriñ Caam ɗo e nder wuro ngo. Ko tuggi ñalnde 6 haa 7 Awriil 2018. Hoɗɓe ummoriiɓe banngeeji kala, Amerik, Orop haa e nder leyɗeele Afrik. Leyɗeele takkiiɗe ɗe ko wayi no Muritani, Maali, Gine konaakirii, Gine Bisaaw, Gammbi, koddiwaar, Sarliyoŋ haa Nijeriyaa e ko nanndi heen. Diiwanuuji Senegaal, kono diiwaan Maatam heedaani heen sara. Jamma 06 ko jamma jibineede Annabi. Ñallal 07 ko ñalnde heen jooɗnde jooɗii. Tawtoraama ziyaara o, jaagorgal kalfinaangal jaŋde heblooji hono Mammadu Talla, Yaayaa Abdul Kan, Farba Ngom, Guwernoor Umaar Mammadu Baalde e sete laamu timmuɗo. Ko adii puɗɗagol duwaawuuji mbaɗaa, Ceerno Faal Sek yeewti banndiraaɓe hade Farba Ngom haalde doggol arɓe e innde laamu ngu, o ñaagaade nde Ceerno Aliw Caam duwantoo mawɗo leydi ndi. Sabu ko ɗum ngoƴa makko hay sinno mawɗo leyndi haalaano ɗuum kaŋko Farba o haalat ɗum. Mammadu Talla ƴetti konngol e innde hooreejo leydi. Ceerno Aliw Caam ƴetti konngol ngam jaarde Farba Ngom e darnde nde darii ngam ziyaara o yahri no haanirta nih. Caggal nde juulaa Tiisubaar duwaawu waɗaa.
Bookar sek Lewlewal Maatam


text:
Caggal ngabu ndillinnoongu to Cempeŋ waɗi tampere mawnde e ngaanumma haa woodi tuubaako gooto wari ngabu ngu to tufnde ɗo fiilti saakiti o mo ngu nannganoo ɓee mbiy teew bonii tawde kay ngu ňaamaaka. Jooni kadi ko ngabu ngootu feeňi to daande maayo Ngijilon , Aali wuuri e Keeɗeele . Sabu teskaama jamma o ngu waalata ko yahndaade e nder gure ɗee ɗoo ngu Ƴeeŋta haa dow , waɗii jamma gooto ngu wari ko mbabba huminooba , ngu seeki reedu ndu ňaami kuuse o. Sahaa fof ngu girboto kolce e takko maaje ɗee . Hannde oo gure ɗee ɗoo kala mbaaldata ko gite lelli . Reentaare mawnde e oon diiwaan kulhuli goɗɗuɗi waasde hoolaade to bannge neɗɗo kam tiinaaka to boomi. Kamɓe halfinaaɓe diƳƳe ɓe njeertinii nde yimɓe ndeentatoo sabu oo sahaa maayo ngo ina moofti ko heewi .
Bookar sek lewlewal Maatam


text:
Tagofeere Uraanus yiytaa ko hitaande 1781. Yiyti nde ko ganndo gooto biyeteeɗo Hershell. Tagopeeje puɗɗi-ɗen yiyde ɗee fof, ena njiyoo e yitere hay so en ngalaa lonngorɗe. Ɗe laatotoo e gite men ko no annama koode nii. Tagofeere Uraanus noon yiyotaako e yitere ɓolde, nde yiyotoo tan ko e lonngorɗe.
Tagofeere Uraanus yiytaa ko hitaande 1781. Yiyti nde ko ganndo gooto biyeteeɗo Hershell. Tagopeeje puɗɗi-ɗen yiyde ɗee fof, ena njiyoo e yitere hay so en ngalaa lonngorɗe. Ɗe laatotoo e gite men ko no annama koode nii. Tagofeere Uraanus noon yiyotaako e yitere ɓolde, nde yiyotoo tan ko e lonngorɗe.
Njuuteendi hitaande wootere to Uraanus, maa wonan en gaay duuɓi 84. Ɗum firti ko sinno toon ena waɗnoo yimɓe, so cukalel jibinaama toon, so dañii hitaande e dow tagofeere nde, giƴiiko mo o jibdinaa gaa e dow tagofeere men Leydi nde, tawat naywii haa dañii duuɓi 84. Ɗum firti ko tigguyel jogingel hitaande e dow Uraanus, giƴum e Leydi ko nayeejo okos (colɗo) mo duuɓi 84. Eɗen mbaawi kadi wiyde, sinno duuɓi ɗi joomiraaɗo hokkata yo neɗɗo wuur ɗi, e dow tagofeere men leydi nde, nanndi e dow tagofeere Uraanus, ndeen noon eɗen mbaawi wiyde to uraanus to, nguurndam neɗɗo ɓurataa toon duuɓi 2 (Pamee noon toon alaa yimɓe, alaa nguurndam no nguurndam men nii). Aduna ena haawnii, ena jiiɓii, ena hulɓinii, so woodii ko Alla anndin maa e heen e kaawisaaji.
• Njuuteendi ñalawma to Uraanus ko waktuuji men 10 pawɗi hojomaaji 49. Paamen : en mbiyii hitaande e dow tagofeere men leydi nde ko balɗe 365 haa e 366. En mbiyii ñalawma gooto e dow Uraanus ko waktuuji men 10 pawɗi hojomaaji men 49. Njaggen tan ñalawma gooto e dow Uraanus ko hedde waktuuji men 11, sabu waktuuji 10 pawɗi hojomaaji 49 woɗɗaani waktuuji 11 (eɗen mbaawi faalkisaade hojomaaji 11 ŋakkuɗi ɗi, keddiiɗi ɗi). Jooni noon, won ko foti tunndude hakkille:
So wonii ñalawma to Uraanus ko waktuuji men 11, ɗum firtata balɗe ɗiɗi to Uraanus wonata ko waktuuji men 22, ndeke timmaani ñalawma men gooto (sabu ñalawma men ko waktuuji men 24).
Njaggen kadi waktuuji 22 woɗɗindiraani e waktuuji 24, ndeke woɗɗindiraani e ñalawma men. Ndeke balɗe ɗiɗi to Uraanus, ngoni hedde ñalawma men gooto. Ɗum firti ko kala nde dañaa toon balɗe 2, enen ndañaten gaay, e dow leydi, ko ñalawma gooto. Ndeen noon, balɗe 366 e dow tagofeere Uraanus, tawata ko eɗen njahra e balɗe 178 gaay e dow leydi. (Sabu ñalawma men fof hawrata ko e balɗe ɗiɗi toon).
Eɗen nganndi balɗe 366 ko hitaande men ɗo, ndeke ɗum fotnoo firtude ko hitaande (balɗe 366) to Uraanus, timmaani hitaande ɗo men ɗo, tawde wonata tan ko balɗe men 178 (feccere hitaande) ! Ndeke ɗum fotnoo firtude ko hitaande e dow leydi ɓuri juutde e hitaande e dow Uraanus. Ndeke ɗum foti firtude ko wiyde hitaande wootere e dow tagofeere Uraanus ma won duuɓi men 84, fus ko fenaande! Ndeke heddii tan ko uddude deftere nde, sabu binnduɗo o haalaani goonga! Woto nguddee, ma en paamondir, fenaande haalaaka ɗo. Hiisayel baɗangel ɗo ngel, ko fuunti, mbele yimɓe ena mbaawa faamde hol ko woni hitaande, hol ko woni ñalawma. Ngartiren hakkillaaji men, hiisa baɗaaɗo ɗo o ko fuunti.
Hitaande wonaa denndingol balɗe tan. So wiyaama hitaande e dow tagofeere Leydi ko balɗe 365 haa e balɗe 366, ɗum firti tan ko e nder balɗe men 365 haa 366, tawat leydi ndi taariima naange haa artii ɗo wonnoo. Ko taarogol tagofeere naange haa arta ɗo wonnoo woni hitaande. So yiɗii noon tagofeere waɗa ñalawmaaji ujunnaje 10, tawde tan nde taaraaki naange ha nde arti ɗo nde wonnoo, ɗum timmaani hitaande. Maa tagofeere taaroo naange haa arta ɗo wonnoo, nde njiyaten deggondiral dumunnaaji: ceeɗu, demminaare, ndunngu, kawle, dabbunde. Hay gooto meeɗaa yiyde kawleeje ɗiɗi, walla dabbule ɗiɗi ene ngara e nder hitaande wootere. Hay gooto feeraa ɗum yiyde.
Sinno tagofeere ena waawnoo taaraade naange e nder ñalawma gooto haa arta ɗo wonnoo, ndeen noon, e dow ndee ɗoon tagofeere, hitaande ko ñalawma gooto.
Njuuteendi ñalawma e njuuteendi hitaande ko nii mbayi:
Njaggen jooni suudu huɗo murliɗndu; ngummo-ɗen ɗo damal suudu ɗo, eɗen mbaɗa yiiloo-banngoo eɗen taaroo suudu ndu. So en kuccii e suudu ndu en mbaɗii yiiloo-banngoo laawol gootol haa en kuccitii kadi e suudu ndu, ɗum wonii ñalawma gooto.
E nder yiiloo-banngoo mo mbaɗaten o, so en njahrii noon eɗen taroo suudu ndu haa en ngartii e damal suudu ngal, ɗum wonii hitaande.
E nder oo ɗoo yeru, njaggu-ɗen hoyre men ko en tagofeere, njaggaten suudu ndu ko naange. Ndeke alaa e sago tagopeeje ɓurɗe woɗɗude naange ɗe duuɓi mum en ɓura juutde! Nga sabu so en ƴeewii jooni, ɓurɗo takkaade suudu ndu, so arii e taaraade ndu, kañum ɓurata yaawde artude e damal suudu ngal e goɗɗo taarotooɗo suudu ndu, taw kañum ko caggal galle woni! Sabu gonɗo caggal galle o, ko o yahata ko, ɓuri fooɗtaade, ɓuri woɗɗude e takkiiɗo e suudu ndu. Kibaaru noon taarotooɗo suudu ndu tawi ko caggal wuro woni? Oon kadi ɓurata leelde sawndaade damal suudu ngal. Sabu kamɓe fof, hitaande maɓɓe ko nde ngummi-ɗaa damal suudu, taari-ɗaa suudu ndu, haa cawndito-ɗaa kadi damal suudu ngal.
Ndeke, ko mbiyno-ɗen ko fayti e njuuteendi hitaande wootere to tagofeere Uraanus ma fot e duuɓi men 84, ko goonga, sabu laawol ngol tagofeere Uraanus rewi ngol, ngam taaraade naange haa nde arta ɗo nde wonnoo, ɓuri juutde e laawol ngol leydi rewi ngol ngam taaraade naange.
• Teddeendi tagofeere Uraanus ene sowoo teddeendi leydi laabi 14 e feccere.
• Wuddowol mayre ko 24.800 km
• To mayre, naange fuɗirta ko hirnaange so en ƴeewdii nde e leydi. (yiiloo-banngoo mayre weñciti).
• Uraanus ina jogii “lebbi” 15 : Titaniya njaajeeki mum ko 1000 km, Oberon (800km), Ariel (600km), Umbriyel (400km), Mirannda (300km); goɗɗi ɗi mawneeki mum en ko hakkunde km 40 e 165km : ko Kordeliya, Ofeliya, Biyanka, Kresida, Desdomona, Juliyet, Poortya, Rosalind, Belinda, Puk. (Ɗe inɗe fof Sammba alaa heen, Demmba alaa heen, Bookar haalaaka).
Fiyaaku tagofeere Neptuun.
Yiyti ndee ɗoo tagofeere ko ganndo gooto faraysenaajo biyeteeɗo Leweeriye e hitaande 1846. Kono no ndee tagofeere yiitiraa ena yooɗi; tagofeere nde yiitiraa ko feere mawnde!
Caggal nde Leweeriye teskitii jahgol Uraanus ngol feewaani, ɗooftaaki hiisaaji peewɗi baɗanooɗi, o wiyi, aaha ! Won ko saabii ɗuum. O ƴefti kuɗol, o jooɗii hitaande no woorunoo omo hiisoo, omo hiisoo, haa o yiyti holi sabaabu jahgol Uraanus ena ooñii. O hiisii ko saabii ɗum ko, hol to foti heedtude e asamaan o. Kono o alaa lonngorgal ko o ƴeewri. O yahi to Almaañnaajo jogiiɗo lonngorgal, o holli oon hol e bannge e asamaan o, oon foti lonngoraade; “ƴeewan am ɗum ooɗoo bannge, tagofeere nde ko e ooɗoo bannge e asamaan he foti wonde” Almaañnaajo o ƴeewiri oon bannge, yiyi tagofeere nde ! Com! Njanngen! Ebo Njanngen! Ngaandi jooɗoo hitaande no woorunoo ena hiisoo, etee ndeen «oordinaateruuji» ngoodaano, haa yiyta nokku ɗo tagofeere foti wonde e nder o kammu mo Alla tan anndi ɗo haaɗi! Mbiy-mi njanngen! Miijo-ɗen, pewjen, penten! Ooɗoo jooɗaaki ena ŋaala dene ena maɓɓa teŋke!
• teddeendi tagofeere Neptuun maa sowo teddeendi leydi laabi 17.
• Wuddowol mayre ko 25.050km.
• Njuuteendi ñalawma e dow mayre ko waktuuji men 16 pawɗi hojomaaji 13.
• Njuuteendi hitaande wootere e dow mayre ko duuɓi men 165.
• Neptuun jogii ko lebbi 13 ; heen wooturu, ko wooturu e lebbi ɓurɗi mawnude, wuddowol mum ko 2000 km, kono nde dardotoo ko fuɗnaange. Heen e lebbi mayre njiytaa ko e kitaale 2002 e 2003.
• Neptuun, no Satuurna nii, ena jogii pegge ena taaroo ɗum. Pegge ɗe ko tati kono eɗe niɓɓiɗi noon.
Beɗi Neptuun ena niɓɓiɗi
Tagopeeje Supiteer, Satuurna, Uraanus e Neptuun kañum enne mbaɗi ko fedde mum en walla leñol mum en bannge : ɗe mbiyetee ko tagopeeje leñol Supiteer (walla tagopeeje fedde Supiteer).
Ko fayti e teddeendi e mawneeki, ɗee tagopeeje ɓuri tagopeeje keddiiɗe ɗe. Ɗeeɗoo ena ceerti no feewi e tagopeeje fedde leydi. (Ciftoren, tagopeeje leñol walla fedde leydi ko Meerkuur, Wenus, Leydi e Maars).
• Tagopeeje leñol Supiteer ɗee fof ena njaawi yiloo-banngoo.
• Ko kañnje fof ɓuri mawnude
• Ko kañnje fof ɓuri heewde lebbi
• Ko kañnje fof eɗe njogii pegge (wootere fof ena jogii beɗi ena taaroo ɗum). Heen e majje ɓuri laaɓtude beɗi, goɗɗe ɗe beɗi mum en ena niɓɓiɗi ena saɗti yiyde.
Ko fayti e weeyooji majje, keneeli e dow majje (gaasuuji ɗi) ena ceerti e keneeli gonɗi e dow tagopeeje leñol leydi no feewi sanne. Gaasuuji weeyo tagopeeje leñol Supiteer ɓuri abbitaade e tagoodi ko gaasuuji weeyo naange, fof noon Supiteer e Satuurna.
Fiyaaku tagofeere Puluton
Ndeeɗoo tagofeere yiytaa ko ñande 23 lewru Siilo (Saawiyee) e hitaande 1930. Puluton ko tagofeere ɓurnde fof woɗɗude naange, ende woɗɗi kadi leydi. Ko ɗum waɗi ko fayti e mayre ganndal heewaani.
• Wuddowol mayre ko hedde 2900km
• Njuuteendi ñalawma e dow mayre ko balɗe men 6 (maa abbo yontere men)
• Njuuteendi hitaande e dow mayre ko duuɓi men 248. Hitaande wootere to mayre, ko duuɓi men 248. (Jiɗɗo naywude fof yoo yah toon!). Mbiy-ɗen nde yiytaa ko 23 Siilo e hitaande 1930; ɗum firtata ko gila nde yiytaa fayde hannde (2005), wonaani tawo hitaande e dow mayre; ɗum firtata kadi gila nde yiytaa, nde suwaa tawo taaraade naange haa nde arta ɗo nde yiyanoo e hitaande 1930 ɗo. Nokku ɗo nde yiyanoo e hitaande 1930 nde, nde artata ɗoon ko caggal nde nde taarii naange, ko hitaande 2178!
• Teddeendi mayre anndaaka tawo.
• Nde jogii ko lewru lewru wooturu wiyeteendu Sharoon; lewru ndu ena mawniri tagofeere nde no feewi sabu njaajeeki Puluton sowotoo njaajeeki Sharoon ko laabi ɗiɗi tan. Ko ɗum waɗi hon sikkooɓe Sharoon ko tagofeere wonnde.
• Puluton ɓuri abbitaade e tagoodi ko tagopeeje leñol leydi.
• Laabi ɗi tagopeeje taardotoo naange cawndondir. Laawol tagofeere Puluton sawndondiraani e majje.
• Kollen ɗo Puluton e lewru mum.
Kollen boli ɗi tagopeeje 9 ɗe taardotoo naange, tagofeere fof ko e bolol mum (laawol mum) rewata ena taaroo naange. Ko ɗum hollaa e natal garowal ngal; kono ma en njiy bolol tagofeere sakkitere nde, hono Puluton, sawndondiraani e laabi tagopeeje 8 goɗɗe ɗe.


text:
Toɓo
Hol no toɓo ardata ?
Silsil biimtagol e toɓo[taƴto | modifier le wikicode]
Ko adii nde kaalaten haala toɓo, eɗen njaafnoo musiɗɓe annduɓe ko fayti e meteyoo (météo), ko nanndi e Umar Abdalla Wele en, Maamuudu Bah en, Alasan Kaaliidu Bah en (Taagutalla) e woɗɓe ɓe en nganndaa tawi ko haralleeɓe majjum … Winndannde ndeeɗoo wallifaa ko e hitaande 1981. Nde yaltiino e tonngoode 5 Fooyre Ɓamtaare (oktoobar, noowammbar, desammbar) e tonngoode 7 (abriil, mee, suwee 1982). Ina wayi no ko en « wultinɓe » winndannde ndee. Ɗum noon ɓe njaafoo en so tawii won ko ñawi heen, ɓe mballa en e sellitinde.
Hol ko woni duule ? Hol no toɓo ardata ? Ɗum ko huunde e naamne ɗe etoto-ɗen jaabaade e ndee winndannde Eɗen teskii so eɗen pasna ndiyam, eɗen njiya ko wayi no cuurki nii ina wiimtoo : ko ndiyam woni ɗoon ; eɗen mbiya ɗam mbiimtam. Nganndirten ko cuurki ndiyam (cuuram) woni ɗoon ko ƴetten hippoode yoornde, tiimnen ɗum e hunuko barme biimtotooɗo o : ɓooyataa o leppa haa baade ndiyam ciimta. Walla kadi ƴetten kaas joorɗo kippen e hunuko berreede ɗalnde, ma en njiy o leppa haa ndiyam wona e siimtude.
Naange ne so feerii, huunde e ndiyam ngonno-ɗam e leydi walla e beeli, maaje, geec, wiimtoto, ŋabba, naata e weeyo. So henndu ɓuuɓndu naatii e ngoon weeyo, ndiyam ngonno-ɗam heen ɗam (e ngonka cuurki) fenndoo, wonta duule : ruulde ko ndiyam penndiɗam.
Ɗeen duule noon, ina ɓeydoo ɓuuɓde tan ina ɓeydoo fenndaade, baade ɗe ina ɓeydoo mawnude, haa ɗe njettoo e nokku mo nganndu-ɗaa ɗe teddii no feewi, ɗe ngona e saamde : woni toɓo. Toɓo ngoo jibina beeli ekn … leppina leydi ; so naange ngee feerii kadi ɗam wona e wiimtaade, ɗam toɓa kadi … noon, noon … alaa happu.
Geɗe teeŋtuɗe potɗe arde nde toɓo aaɓnoo ko ɗeeɗoo :[taƴto | modifier le wikicode]
- Goodaangal ndiyam e dow leydi (so beeli, maaje, geec, walla leydi leppundi) ;
- Nguleeki (mbele ndiyam ɗam ina waawa wiimtaade) ;
- Ɓuuɓol weeyo (mbele ndiyam ɗam ina waawaa fenndaade).
Ina woodi kadi geɗe ballitooje walla kaɗooje toɓo. Yeru, ina hasii nokku ɓurɗo waawde toɓde kala tawata ko nokku gulɗo (sahaa nguleeki) e heewde ndiyam (so tawii kaɗooje ngalaa kay), ko wayi no nokkuuji ŋorol peccol. Ko ɗum boom jeyi sabaabu ƴiiwoole ŋorol peccol ina ndoolni, keewi ndiyam. Kono, eɗen ngoɗɗitoo ŋorol peccol tan doole ƴiiwoole ina ustoo, haa njetto-ɗen gulli leydi, ɗo nganndu-ɗaa ƴiiwataa saka toɓa, sibu toon wulaani saka ndiyam wiimtoo, saka toɓa. En mbiyiino wonde ina woodi geɗe ballitooje toɓo ekn …
En kaaliino nafoore nguleeki ...
Keneeli : ko adii fof keneeli ina mballita biimtagol ndiyam. Keneeli leppuɗi nokkuuji gulɗi ina ngadda toɓo so naatii e nokkuuji ɓuuɓɗi. Eɗen mbaawi rokkude yeru e baaruuji hirnaange e worgo (kenal demminaare, njugooru, loowooru …) : ɗi ummii ko to nokkuuji gulɗi, leppuɗi …
Dunli leɗɗe : Mawɓe men ina keewnoo wiyde « leɗɗe ina pooɗa toɓo ». Ngol konngol tuugii ko e teskuya, kono ko teskuya celluɗo, heddii ko faamde hol no dunndu "fooɗirta toɓo". E ko anndaa, dow dunli ina heewi ɓuuɓde. Ko ngool ɓuuɓol wallitaa penndagol ndiyam. Neke eɗen poti hisnude dunli men, ndaro-ɗen e lorde leɗɗe haa keewa.
Tooweeki (kaaƴe ekn …) : so duule kawrii e kaaƴe toowɗe, ɗe toowtat (ɗe ɓeydoo toowde) woni ɗe ɓeydoo ɓuuɓde (dow ɓuri ɓuuɓde e les), nii woni ɗe toɓa (baade ndiyam, walla mbarmballe ekn … ). Ko noon paamraten, kala nokku keewɗo kaaƴe toowɗe, ina heewi toɓooli, kono, ɗuum ko to bannge mo duule ɗee ngardata oo tan, ko ɗoon ndiyam ɗam fof heewi yuppaade. Bannge dumtiiɗo oo, heewi wonde ko joorɗo, sibu duule ɗee ngonata ko e tellitaade, ɗum noon ɓeydoto wulde, toɓo ngoo saaya.
Ɓallagol geec : ko e dow geec ndiyam ɓuri waawde wiimtaade (ɗoo ɓuri heewde ndiyam). So dabbunde naatii, njoorndi ndii ɓurata ɓuuɓde. Ko ɗum tagi e oon sahaa (e dabbunde) nokkuuji daande geec ɓuri waawde toɓeede. Daande geec Nuwaasoot heewaani toɓo dabbunde : tagi ɗum ko waraango ɓuuɓngo (haɗoowo mbiimtam) na heedi ngo (Nuwaasoot) to bannge henndu nduu ummortoo oo, ngoon waraango woni waraango Kanari. Ndiyam ɗam wiimtotaako no feewi ngati ine ɓuuɓi.
iwdi : pulaar.org


text:
En ngardiino e daartol hee, haa ɗo Federba dañi yamɗinde, hay sinno ko seeɗa, njulaagu Faraysenaaɓe e maayo Senegaal, haa ɗo Farayse faami wonde njogoraani deeƴde so tawii keɓaani Tagaant e Adraar. En njiyiino kadi lomtiiɓe Federba ɓee kawri ko Malinaaɓe ngummaniima haɓde e tuubakiri. Ɓe tawi ɓe ngalaa doole kaɓtaade rewo e worgo kala, ƴoƴre maɓɓe rokki ɓe faamde alaa e sago ɓe maslondira e safalɓe haa yeeso. Eɗen njokka winndannde ndee :
Jiiɓru mawndu na naati e galle mo laamɓe Taraarsa en njaltata oo. Muhammed Faal wari baaba mum cawndiiɗo, Eli Jommbot lomtii. Ahmed Saalem wul Eli Jommbot (ɓurɗo lollirde Boyyaada) wari ɓiy baaba mum biyeteeɗo Emiir Muhammed Faal wul Siidi wul Habiib e hitaande 1886. O reftini heen baaba makko cawndiiɗo, hono Emiir Ahmed Saalem wul Muhammed Habiib e hitaande 1891. Nii woni o heɓii jappeere. Heddii Siidi wul Muhammed Faal e Ahmed wul Muhammed Faal (Ahmed wul Deyd) ina ndaara adaade Alla e balɗe makko. Koloñaal naatani ɗaɓɓude kalifaandi Muritani tigi-rigi. Taariik oo na feccii ɗoo no annama pecce tati nii :
- Ummaade 1901 haa 1905 ko naatgol jamyamol e gardagol Koppolaani mo daande mum soƴƴaa to Tiisiksa ñalnde 12 mee 1905.
- 1905 haa 1910, Faraysenaaɓe mbaari ko petelaaji e gardagol Guroo. Ɓe kawri e caɗeele ɗe hay gooto waawaa jangtaade, haa nde ɓe ndañi naatde Adraar. Haɓdiiɓe maɓɓe saliiɓe kalifaandi calii lelnude petelaaji, potndi heen nguurndam e maayde, ɓaarorii rewo e hirnaange rewo, hono worgo Maruk, nder leydi mbiyeteendi hannde RASD (Saharaa).
- Ummaade 1910 haa 1933 : safalɓe mbaylii kettuki golwole mum en, caltiima dartaade kareeli kuccondiral, ɓe kaɓtortoo ko no ruggooji nii : ɓe mbettat, ɓe ngunndoo, ɓe pella, ɓe ndoga ekn … Ɓurɓe maantinde e ɓeen safalɓe ko Regeybaat en e wulaad Delim en. Ndeen hare joofrata ko e poolgu koloñaal en e wolde Miijik ñalnde 31 saawiyee 1933.
- Politik koloñaal Farayse en mbiy-ɗen adii halfineede yo yuumtin ɗum ko Koppolaani. Koppolaani na janngi Arab, na anndi Lislaam. O idorii ko yillaade diiwanuuji keewɗi, yiɗde anndude aadaaji safalɓe, donaaɗi e woɗaaji mum en. Ko 18 oktoobar 1904 Farayse felliti, e kuule laamu mum, Muritani hankadi ko koloni mum. Koppolaani ardinaa mo ñalnde 26 oktoobar. Jiiɓru ndu cifino-ɗen nduu ina jeyaa e ko wallitnoo mo nde o ummanii yettinde miijooji makko ndee.
Ƴeewen no kinɗe laamotooɗe Tararsa (Hasan en e Suwaaya en) puɗɗorii dartoraade tuubakiri.
- Hasan en : Inɗe ɗiɗi maantinɗe kollitii mbaadi ndi Hasan Tararsa en ndartorinoo : Ahmed wul Deyd e Ahmed Saalem wul Barahiim Saalem.
- Ahmed wul Deyd : o haɓaama heen, o siññondiraama heen. O idorii ko saalaade kalifaandi, o wattindorii turaade, Farayse en mbaɗɗii mo.
- Ahmed Saalem wul Barahiim Saalem : Gila tuubakooɓe ngari, ko o jaasɗo banndiiko en tan. Nde hare ndee tiisi tiisi hakkunde Boyyaada e Siidi, o wujji tabalde laamorde o dogani Sheex Saad Buuh to Nimjaat fiili mo.
- Boyyaada noon, luure ina keewi e taariik mum. Faraysenaaɓe mbiyi o diiraniino ɗum en e hitaande 1905, yiɗde siifondireede. Ɓe mbiyi ko ɗum addani wul Dey warde mo, kanko e miñiiko Amar. Heewɓe mbiyi, alaa ! Boyyaada wonnoo ko e feewnitanaade wolde mawnde. Ɓe mbiyi o haɗtii yimɓe wonɓe e njiimaandi makko naatondirde e koloñaal en, o faari ɓe Nuwaakel. O waɗi nulaaɓe e tirbiiji keewɗi, ko nanndi e Tenghaa en. O wiyi ɗum en yo ndiiwtu jawɗeele mum en ɓaaroroo maayo haaɗngo. Ɓe pawti heen ko wul Deyd bonni dartagol Tararsa en, fecci ɗum en, haɗi ɗum en wonde tamannde wootere.
Seernaaɓe ɓee na peccii e pecce 4 :
Nde Sheek Sidiyya Baaba, taanum Sheek Sidiyya el Kebiir. Nde jibinaa ko hedde 1862 e nder wulaad Biri en. O ɓuri jaɓaneede ko e Tararsa, Barakna e Tagante e bannge e Adraar ɗo o felɓondirtunoo e
- Sheek Maa el Ayniin, ciiñtuɗo Sagiyet el Hamra, kormiraaɗo ganndal mum gila rewo Saharaa goɗɗuɗo haa Maruk. Omo salii haa ɗoon waawi haaɗde kalifaandi koloñaal en ; o seerti no feewi oon bannge e miñiiko
- Sheek Saad Buuh koɗɗo e Tararsa. Ko o jaɓanaa e safalɓe ina haaɗi e juuɗe, kono omo yaajiraa e ɓaleeɓe daande maayo ;
- Sheek Sileymaani, mo teskiraaka ko tiiɗi.
- Waɗi en limtude ɓee fof ko oon dumunna kinɗe ɗee mbaylaaki. Alaa hinnde hesere feeñi, fellitnde, waawnde ardaade ardaade dartagol jibinannde Muritani ngam haɓtaade koloñaal en.
Ƴeewen jooni no golle Koppolaani ciforii, ko dañi, ko o ronki, hol mo o waawni kalifaandi, mo o ronkani ekn…
Hitaande 1903 fuɗɗorii ko nanondiral hakkunde Koppolaani e won e mawɓe Wulaad ben Daamaan en : yoga e maɓɓe ngonti watulaaɓe koloñaal en. Parbagaan ɓee bonɗe yiɗde heɓtude hakkillaaji safalɓe ko e maɓɓe rewrata, ɓe ngoondi ma ɓe mballu tuubakiri fuunta laamoo tawa fellaani .
Ahmeddu, Emiir Barakna, dartini wolde hakkunde mum e Sheex Siidiyya e Wulaad Biri en. Koppolaani ne wiyi heɓii ñagaade yo tuubakiri mool mo. Cehilaagal Koppolaani e Sheek Siidiyya weli no feewi haa « Ceernal Jamfa » winndani koloâal en no annama jaaniis nii, ina manta ɓe, ina jaara ɓe. Wulaad ben Daamaan en, ɓiɗtaaɓe e lorlaaɓe mbeltaaki ko Boyyaada siifondiri e Koppolaani koo. Ɓe pooltii Emiir, ɓe ngeggi.
Ñalnde 8 oktoobar 1903, lietnaa Sikkoli betti ɓe ɗo Tiiginte ɗoo, yani e maɓɓe. Woodi e maɓɓe tedduɓe, ɓe kisal leydi ndii woni ngoƴa mum en dowrowo, ngummanii maslahaa mbele Barakna, e Tararsa e Tagante na mbeldita, ngona senngo wooto, kaɓtoo koloñaal en. Boyyaada e Siidi mbelditi. Koppolaani e watulaaɓe mum ngummanii ɓe, urɓi hakkunde maɓɓe, kanko Siidi e Boyyaada. Wulaad Buu Sbaa en ceeki senngo ngoo, keedani koloñaal en. Boyyaada tellitii worgo, yani e kapiteen Duhalde e soofaaji mum sara Suwet el Maa, o ñaayi jawɗeele Sheek Saad Buu. Ko ndeen Koppolaani yenanaa coktirgal e kannaat Muritani ko Tagante e Adraar.
Ko idii fof yahdu Adraar weeɓataa, sibu wul Ayda (Emiir Adraar) wuuranii ko Maa el Ayniin, ngenndiyanke mo hono mum weeɓaani. Koppolaani yenanaa waawata ummanaade ɓe tan ko maa daña ko ɓaggii : Tararsa ina woɗɗi e hirnaange, waawata ƴaañeede tan ko to bannge fuɗnaange : Barakna, Gorgol, e Tagante. Ko idii fof, Koppolaani yetti Podoor tan, ƴeftiti politik malnooɗo ɗum Daŋana e Suwel el Maa : teertaade mawɓe kinɗe gardiiɗe, uurnaade kunuɗe maɓɓe, annda luure maɓɓe, yeena ɓee, heɓa ɓee, ronkana ɓee, haɓa e maɓɓe, tawa doole dental ngal ina ngustii no feewi.
Bakkar wul Suwoyd Ahmed, Maamaari Tagante, ganndo amwɗo golwole e hare fetel, ummanii jihaadi, kañum e Ahmeddu mo Barakna, ɓiyum Usmaan, Wulaad Ahmed en, Kunta en e Sharaatiit en, Ahmed wul Eli lollirɗo Boyyaada yanti e maɓɓe. Nguu konu hare Aduna fiyi koloñaal baral e kampamaa Eeleega jamma 8 jofi 9 desammbar 1903. Caggal ɗuum nde koloñaal en ngummitii, ɓe mbiydi sokku kadi to to Maal, ruumaano Idawesh Bakkaar en. Ko ɗoon Sherwi heptani ɓe ko ina abboo e 500 ngelooba e 1 000 njawdi.
Nde o ronki foolirde ɓe fetel o abborii urɓude luure hakkunde maɓɓe. Woodi heen ɓe Koppolaani rullini, heen bannge e galle Emiir (nde tawnoo ko galle mo cuuɗi ɗiɗi : suudu ummiindu e afo njaatiraaɓe e suudu ummiindu e sammbaajo njaatiraaɓe maɓɓe), won e mawɓe wulaad Ahmed, wulaad Nogmaash, wulaad Buseyf, wulaad Aali, won e mawɓe Tiisiksa e Idawaali Shingiti, e Awjeft e won e mawɓe wulaad Ngaylam ndullinaa.
Panndo-ɗee tonngoode aroore


text:
Caggal weytaare e weltaare , Geno Joom am yeɗii coftal e pellital winndude faade e Fooyre Ɓamtaare, jaaynde pinal e kumpital ngeɗu wiyooɓe mbiyi-mi. Ina laaɓi, sinno wonaano geno e ndee jaaynde, mi woondii heewɓe e wiyooɓe mbiyi-mi en haame waratno ɗum en ! Ɓeen ɓe njanngataa, njanngataa Farayse. Mi jaarii Geno, mi jaarii on no feewi e darnde mon, jaambaraagal mon, e yiɗde mon jahrugol yeeso ɓesngu nguu.
Caggal weytaare e weltaare , Geno Joom am yeɗii coftal e pellital winndude faade e Fooyre Ɓamtaare, jaaynde pinal e kumpital ngeɗu wiyooɓe mbiyi-mi. Ina laaɓi, sinno wonaano geno e ndee jaaynde, mi woondii heewɓe e wiyooɓe mbiyi-mi en haame waratno ɗum en ! Ɓeen ɓe njanngataa, njanngataa Farayse. Mi jaarii Geno, mi jaarii on no feewi e darnde mon, jaambaraagal mon, e yiɗde mon jahrugol yeeso ɓesngu nguu. Mbiɗo yiɗi addude ballal am e golle ɗee hay sinno ko seeɗa, mi nelda on ndeeɗoo winndannde nde tiitoonde mum woni : Weltaare ronii caɗeele, Jaleeɗe ndonii kulol.
Hitaande 2011, waɗiino ŋakkeende nguura yimɓe e jawdi kala, tawi saabii ɗum ko pamɗugol toɓo e ilam kala, haa sikkaa taƴat ɗo fiɓotaako, kono moƴƴere Geno e baawɗe mum, weltaare roni e ndunngu hikka 2012 caɗeele, jaleeɗe ndoni kulol, ɗum firti ko sikkanoo koo, Alla heedi heen. Jawdi ndii; Alla addii toɓo mum haa heewi, huɗo fuɗi baŋ-yoo-baŋ e nder Gidimaka; jawɗeele jaltunooɗe leydi ndii ina njahdi e agaaɓe ngam daɗndeede, ngartii. Hay so tawiino noon keewɗi heen maayiino, ko heewi heen ne daɗndaama. Yimɓe kadi poofii, mbeltiima, sabu tampere ɗaɓɓere ko nguuri, e tampere ko nguurniri jawdi mum en; ko mawɗum! Won ko dañaa hikka! Hikka, e baawɗe Alla, won ko fuɗɗii dañeede, toɓo e ilam, huɗo haa heewi sanne so Alla jagganii en bonnooɓe laddeeli, ina ɗaminaa fooftere mawnde. Sahaa e sahaa kala aɗa yiya gawri kesiri ina naata gure ɗee, ɗamaawu mawɗo ina ɗamina ngam soñde ko heewi hikka. Njiy-mi hikka ko ko mbayru-mi yiyde no feewi, so ƴarooji, kiirle jeewte, mbummbaayuuji, to njahru-ɗaa fof, haa teeŋti e gure dowri hee. E nder ɗiin kewuuji weltaare, pinal ngal feeñii heen, enɗam tiiɗii heen, ganndondiral dañaama heen, teskaama e ndunngu hee ƴarooji ɗii ina njahdi e ñaantule sukaaɓe rewɓe, mooriiɓe jubbi lasli, ina tuppii tuppooli kesi, maa mbiyaa ko heblaniiɓe kewu nguu ko ɓooyi. Diwɓe kadi ina ñaantii no feewi, sibu kewu oo ina mawni, wonti ko pottital kitawal, ko heen boobmi e diwɓe ƴamatee, ɗum saabii eɓe njooɗnii, eɓe ngari yiyde e yiyeede. Sooboyoobo ngoo addanii yimɓe ɓee yejjitde ko ɓenni koo, e caɗeele ceeɗu nguu ; hoolaare, e giɗli, e mbelemma lomtii , ɓerɗe ndeeƴti ngokkani dewle, e ƴamondire hakkunde boombi e sagataaɓe, diwɓe e sagataaɓe. So Alla, ndunngu hikka ɓural mawngal tijjaama heen.
So ɗuum yawtii, mbiɗo hesɗitina ɗaɓɓaande am fayde e Fooyre Ɓamtaare so waɗde maa sara jaaynooɓe e mbaydi binndol e nder leydi ndii, nde tawnoo ko heewi e ɓesngu ngu janngaani so wonaa Pulaar, kadi ko foti saakteede ina heewi. Jaaynde Fooyre Ɓamtaare ina alɗina to ganndal, pinal, faggudu ekn… Min keɓii fooyre ɓamtaare T° 1002, ina alɗi, on njahraama.
Muhaaji Mammadu Kan, Cukko Kalfinaaɗo Pinal,
Catal Fedde Ɓamtaare Pulaar – Seelibaabi